Trump Le Biden A Hnubik Thawngthar Update – Chin World News Evening\nTrump Le Biden A Hnubik Thawngthar Update\nFalam ca in ttialmi a si ko caah anmah ttialning tein kan vun tar. Pu Do le Pu Den Thuthar (20.11.20) Amerika hrilawknak cu zarh thum zik a si thlang nan rizal felfai a suak thei hrih lo. Media-pawl cun Biden in a neh an ti nan thungai ah cun Electoral Voter 270 ngah dingah Trump 232-228 Biden tiin an tang hrih sawn a si. Asinan vote tla mi zoh ahcun, a tang lai mi EV 78 umnak State 6 ah hin Biden in hmai a hruai thluh ruangah a si. Nidangah cun hrilawknak ah vote dik lo malte khal a um ti hmuh a si ahcun nehnak pek an si dah lo. Tu cu Trump lam cun tampi hmuh a si an ti.\nZiangah Media lamin Biden an ṭan tile an agenda tampi a bangawk ruangah a si. Cuhleiah America Journalist hi 7% lawng Republican an ti-aw ih 47% cun Democrat an ti-aw ti a si. A dang cu Independent ah an salaw. Media Company tumpipi neitupawl hi Global agenda nei an si deuh thluh. Facebook hin Trump in a neh ti lam le ‘dispute(elawk mi), misinformation(thutheihnak dik lo) tiah a ngan ih Biden in a neh ti lam le zianghman a ngan(flag) fawn lo. Hikhal elawknak nasatak a suah ruangah tuini tiang buai a si. Jim Jordan cun kum 4 sung rori Russia Collusion tiin thuphan rori cawl loih phuangtu media-pawl thuthan cu ziangtin kan zum thei ding a ti. Kha laiah khal Evidence pakhat hman um lo rori mi cu thudik vekin an phuang a ti.\nCuhleiah Facebook, Google le Twitter pawl hi Democratic State- Sillycon Valley, Carlifornia ih hrambun an si hai ih Facebook hnaṭuantu 93% le Twitter hnaṭuantu 98% cu Democrats an si. Hi hi kan dung zan Senate hearing an neih ih an rel mi a si ih Fact-check an tuah mi tampi hi an tisual thu an pawm. Platform vekih ruah an si ruangah Section 230 thawn kilhim an si ih taza cuai theih an si lo. Asinan hiti an ti vivo cun 230 ṭhiah a si ding thu Senate Judiciary Committee Chairman Lindsey Graham(R) cun a sim hai. Facebook in voter fraud a um dah lo a ti nan tihni sun khan California ah mi pahnih cu dan loin vote 8000 register an tum ruangah Voter Fraud case thawn kaih an si.\nThuthar lamah lut sehla: Trump Team Press Conference ah Trump ih sihni Rudy Giuliani cun, “Fianternak evidence kan neih mi hin hrilawknak rizal a lingletter ding” a ti. Mi complian-nak an thehluh le a dik lo an report mi hi Library khatih ret ding a um a ti fawn. Trump lawyer team ih Sidny Powel khanin, “ vote zate ih kan thenfai ahcun Trump in nasa takin(landslide) in a neh ding” a ti.\nTrump team hin court ih an khin mi zate ah hin an neh thluh lo nasa. Thubuai 26 sungah 15 an sung ih 2 hrawng an neh zo. Tu hi case 7 hrawng an thun bet leh ding. Meida tumpawl cun hi Press Conference hi an live duh lo. Thuphan hlir an ti. Neta ih an ngan mi sawn cu a thu hnakin a biangih a thlan luang sawn kha an buaipi! Giuliani in vote diklo a kut rori in a hmuhtir nan media tumpawl cun an ngan duh lo hleiah bulhram nei lo an ti lai thotho.\nGeorgia-ah hin vote siarsal an ṭheh zo ih rizal an phuang hrih lo. Biden in mal laiih hma a hruai thotho ding zum a si. Vote 5000 leng lo siar hrelh a si ih vote 800 leng lo umnak mermory stick pakhat rak kawm lo a si. Vote siar hrelhnak Board Director cu hlawn a si zo. Trump lam cun siarsal men si loin Signature a milaw maw ti zoh rori an duh. Georgia ah hin vote siar hrelh County 3 rori ah an hmusal si khawh Breaking Hot News ding rori a si nan media tumpawl cun an tarlang duh lo. Keimai ka ngan hnu ni khat deuhthaw ah Fox News in a ngan ih cui hnu ah The sun le Skynews pawlin an ngan. CNN, NYT, Washington Post, BBC pawl tla cun zianghman an ngan lo.\nMichigan ih Wayne County Election Board in Biden nehnak an pe lo lawk ih nawrnak a nasat tuk ruangah an pesal. Asinan ‘a dik lo thotho e’, tiin an hnukkir(rescind) sal. Hi county hi Detroit khawpi sehvel minung tamnak a si ih himi county tel loin Michigan ah Biden in a neh thei lo.\nArizona khal boruak a fel hrih lo. Boruak a fel tik le Trump boruak a ṭha ding tiah GOP Chair Kelly Ward cun mizan ah a sim. Wisconsin county a hrek vote an siarsal ding. Cumi hrangah million 3.7 hrawng Trump Campaign in an tum ding. Hiti vote an siar zikah Election Board in dan thleng an tum nan an hlawhsam tiah White House Press Secretary McEllany cun a rel.\nPennsylvenia, Allegheny County ah vote 2349 cun ni thla ngan lo a si ruangah hnawl dingin Judge in thu a ṭhen. Cun Republican lam vote siar zoh an sian lo mi an khinnak cu State Supreme Court in a hnawlsak. Cumi thu ah Giuliani cun, “ Vote siar kilven thu ah pi ziangzat ti a um lo tiin in hnawlsak. Hipawl hi Democrat duhzawngih thuṭhentu mi mumal lo an si. Dan cun, ‘ an zoh/kilveng’ ding a ti ih anni cun khan sungih um hnuhnu cun a tawk in ti tikah pi 1000 lai tla a si thei. Danih a rel mi cu an siar lai zohhliah ding a si. Dan loin thu an ṭhen” a ti.\nA tawpnak ah Biden lam ṭantu media tumpipipawlin an duhdan ih thuthang an merhkawi vekin Trump lam ṭantu hrekkhat khalin duhthusam fake news an ngan mi a tam tuk ve. Fimkhur a ṭul. Thudik theih nan duh le ka ngan mi hi rak cuan ṭheu uh. Credit: Lal Lian Zual\nA Fiangput Ko Hih! Zeitluk Hmanh In Buai Seh President Cu Amah Si Ko Lai\nMedia Nih Trump Doh In Biden An Dirkamhnak A Ruang Theih Si Cang


Leiram license kan lo long ding ti`n Lothlo pawl hringhro | Falam Online Media\nLeiram license kan lo long ding ti`n Lothlo pawl hringhro\nJanuary 10, 2022 January 10, 2022 Ni Hnem Sung\t0 Comments\nAyeyarwady ramṭhen ih Lo tuah pawl cu စိုက်ပျိုးရေး bank ih paisa cawimi rul theilotu cu Loram tuah thei nak license lon an si ding ti`n bank hotu pawl ih forhfialnak thawn khawbawi pawlin mipi an hringhro tiah theih a si.\nLo tuahtu pawl in bank ih paisa an cawi tikah Loram neitu sinak ca poimawh an apter cih ih, paisa cawimi rul theilotu cu cuih ca pawl long cih an si ding ti`n hringhro tuartu, Pathein peng ih Lo tuahtu mipakhat cun a rel.\n“Paisa cawimi rulhcu hrawngah kan ram ah natsia a thleng tikah kan rul thei lo. Cuhleiah rampi a buai bet tikah sumsawlam harsatnak a luar sinsin.”\n“Rulh theinakding lamziin a um lo rori si ko. NUG nih le rulh a ṭul hrih lo ti`n thu an suah tikah ralhraang kut ih sumsaw lut ding cu rem kan ti lo hrimhrim” tiah Mizzima hnen ah a sim.\nKawlram fangbawmpi tiih kohmi Ayeyarwady ramṭhen cu rampumhuap fang suak tambiknak hmunram pakhat a siih, tuvekin Lo tuah pawl harsatnak an tong vivo cun rampumhuap eibarnak tiang a khawngban thei tiah ruah a si.\n← Min Aung Hlaing tuupa a thi tiah thuthang suak\nRalhraang kut ih thi ding ai cun ti`n PDF ralkap 2 mahten Thataw →\nTlangpar hriamkaibu 2 karlak boruak sosang, Ziangtiklai khalah kap aw thei dinhmun an si


Pukmah 59(f) Kan Kaihhnget Hi A San Nan Thei Maw: Wai Lwin - The Chin Times\nThe Chin Times > Blog > Thuthang > Myanmar News > Pukmah 59(f) Kan Kaihhnget Hi A San Nan Thei Maw: Wai Lwin\nPukmah 59(f) Kan Kaihhnget Hi A San Nan Thei Maw: Wai Lwin\nMyanmar rammi tengteng in president a țuan ding timi 59(f) ah tarlangmi a um thu Union Solidarity Development Party (USDP) central ih hnațuantu U Wai Lwin in simnak a neih thu theih a si. April 8 ih tuahmi USDP tonkhawmnak le daanhrampi simfiangnak Naypyitaw ah atu bangtukin simnak a nei.\n“Myanmar ram president cu Kala a si thei lo, English khal a si thei lo, Tuluk khal a si thei lo, Myanmar rammi tengteng, Myanmar rammi a si tengteng ding tiah daan hi tuahmi a si, curuangah pukmah 59(f) hi kan kaih fekfeknak a si, nan theifiang thlang maw” tiah USDP central hnațuantu U Wai Lwin in a sim.\nCuihleiah 59(f) hi 2008 daanhrampi ih a muril rori a siih 2008 daanhrampi ahhin kan țuanvo pathum (ဒို႔တာဝန္ အေရး ၃ ပါး) khal hleice zetmi a si thu a sim bet.\n2008 daanhrampi chapter 3-nak president le vice president cu pukmah 59(f) ah amah rori siseh, a nulepa siseh, a nupi a silole a pasal siseh, a fate pakhatkhat siseh, a fate pawlih nupi a silole pasal siseh ramdang acozah ih rammi sinak neitu asilo ding timi tarlangmi a um. Ref : AKT\nBama (Burmese), miphun duhdawt taktaktu pawl hrang ahcun 2008 Constitution, Section 59 (f) thleng ding an duhlo khal hi an mawhlo lawlaw a si. Ram le miphun duhdawt le ngainat lo ruangih hnamdangmi nupi/pasal ih Nu/Pa in President a ṭun lo ding timi an kaihhnget hi thil awm-ang zet a si.\nPrevious Article Dokalhtu Um Khal Sehla Ka Sim Thotho Ding : Htin Lyn Oo\nNext Article Ting 200 Hlo Thubuai ah Chin Cozah in A Heektu siseh Thuthang Ngantu khal Khing tum


Ni 7 nak ah Mihlo Naute Lal Siam Thara cu thi cia in a ruak an sar +Thuhlacipciar | Falam Online Media\nMizoram, Vairengte khua ih nauhak kum 2 luan hlo cu a hawltu beidong zik hnu ni 7 nak ah thi cia in a ruak an sar.\nA ruak an hmu nak cu a pai` tantanak Thlaam thawn km 5 hrawng hlat nak Khuk can tidai ah a si ih, tu ah a ruak cu zo hman an tham siang hrih lo.\nAthih san bik khal theih cian a si hrih lo ih tuanvoneitu in zohhliah ciamciam in a ruak an phorh hnu, postmortem an nei hnu lawng ah a thih nak san thieh cian a si leh ding. Mithitu Lal Siam Thara (kum 2 le hrek) hi Pu C.Zo Than Mawia ih fapa neihsun a si.\nPu C.Zo Than Mawia cu Auto Rickshaow mawng in pumcawmaw mi a si ih Covid 19 boruak le ramri buainak ruangih Petrol har ah Vairengte khua leng ih Vai pawl hnen ah a thupten Petrol a lei ṭheu.\nNovember 11 zing ih Petrol a lei tum ah a fapa Lal Siam Thara, an inn kaing ih nauhak kum 9 mi le midang kum 16 mi mipakhat a hruai. Khua pawn an thleng ah a fapa le nauhak kum 9 mi cu Thlaam ah an tanta ih a hruai mi kum 16 mi thawn Petrol lei ding in an feh.\nNauhak pahnih cu Thlaam ah an lek ih kum 9 pate cu ekthawh dingin hmun dang ah a feh lawk. Ek a thawh lai ah Lal Siam Thara ṭap thawm vek a thei ih hmanhmawh zetin Thlaam a va pan nan Lal Siam Thara cu a rak um nawn lo. Asinan ṭap thawm vek cu a thei rero lai ruangah ṭapawn suak nak siding a zum nak lam ah a va hawl vivo nan zohman a hmu lo ruangah an khua lam pan in a tlung sal.\nPu C.Zo Than Mawia te cu petrol lei ṭheh in Thlaam cu an va pan nan zohman an rak um nawn lo. Kiangkap an cuan kual nan thawmvang ziang hman a um lo ruangah nauhak pawl cu an tlung zo siding tiah ruat in Khua lam ah an tlung sal.\nInn a thleng ah a fapa cu inn ah a rak um lo ih a fapa thawn a tanta mi kum 9 pate cu thuhla umdan a sut ciang hnu ah Thlaam lam pan sal in a fapa cu a va hawl sal. Thei tawk in a hawl rero nan a hmu thei cuang lo ruangah beidong in Khua lam ah thuthannak a nei.\nCutin mibur in an hawl thok ih hmu theilo beidong ah thlacam thiam an timi pawl tiang an ron ih cu pawl ih khihhmuhnak hmun khal ah an hawl nan Lal Siam Thara cu an hmu thei cuang lo.\nYMA daan in mihlo cu ni 7 sung hawl ṭheu an si ih tu ni November 17 hi a ni sarih nak a si. Vansia Vanṭha thlak zetin a ni netabik an hawl ni sun nazi 2 luan hrawng ah Lal Siam Thara ruak cu Cachar le Vairengte ramri ih tidai li khuk can hrawng ah a bokkhup in an hmusuak a si.\nTu ah mithi ruak cu ni 7 sung an hawl mi Lal Siam Thara a si ti`n namhngetnak an nei zo ih a ruak cu Aizawl forensic lam in zohciannak an nei hnu ah a ṭul dan vekin hmalaknak an nei vivo ding a si.\n← Falam ah Covid 19 mina 3 an um thlang, +Chin ramkulh dinhmun\nVan par ah Zahmawh lem cuang dingin Vanzam mawng hrimtu thuhla zingzoinak nei →


Dalan Ruang 5 An Sar – Meifar\nMay 31 zanlam ah Gangaw lamzin ah ralkap hnenih thuthup sim ṭheutu minung 5 ih ruang an sar. Ye Hla le South Khayan khua kiangah a si ih minung 5 an thi ih pakhat cu hliam nazet a tuar.\nMithi pawl cu Thintaw khua ih tlawng sayama ṭuanlai Daw Khin Myo Tint, nurse Ma Thida Win, pawlkom hmin cazin ngantu Kyaw Myo Naing, khuabawi U Sein Oo le Hanthawaddy khuabawi U Tar Lu pawl an si. Nurse pakhat Ma The Mar Htwe cu a thi lo nan hliamhma na zet a tuar.\nAn motor khal urkang a si. Yaw Defense Force (YDF) in “CDM an tuah lo ruangah anmah bat kan si lo. Vengsung mipi ih cangvaihdan pawl an sim ṭheu ruangah sawn a si. Mipi phatsantu an si, an inn khalah ralkap pawl an thleng ṭheu. Thusut fiah dingin an motor kan rak dingter ih an ding duh lo ih in sual sawn, meithal khal an keng ruangah kan ret tha lawlaw” a ti.\nA hmun ah ralkap pawl an thleng lohli lo ih a thaisun lawngah ralkap pawl an va thleng, kiangkap um mipi pawl cu ralkap in thu an sutfiah ding ti an phang ruangah hmundang ah an rak tlan thluh zo.\nGangaw ramsung, Ye Lwe khua kiangah mipi kilhimtu PDF le ralkap pawl an doaw rero lai. May 28 ihsin an doaw ih ralkap in Ye Lwe khuasung mi 3 an that hnuah inn pawl khal an urkang. An thatmi lakah ṭong thei lo pakhat a tel, ralkap lam khal tam zet an thi zo.\n“Benjamin Sum In Covid-19 A Ngah Nan Seherh Um Dinhmun A Si Lo”


THLAICI SIA PHUN 3 - Hre Mang\nTHLAICI SIA PHUN 3\nHUATNAK THLAICI PA 3: Huatnak, Rinhlelhnak, Tihnak\nLeilung tlunah duhdawtnak in a cangvaihtermi le huatnak in a cangvaihtermi hruaitu le mipi an um.\nHuatnak in a cangvaihtermi hruaitu pawl cun "raal neih hi a tha" an ti. "mipi pawlin huatmi an neih tikah an huatmi Siatsuah dingin siseh an huatmi hnakin caksawn ding zuam duhnak thinlung anneihmi hmangin mipi an mawng, an kaihruai.\nTahthimnakah, Hitler, Sadam Husein, Bin la Den pawl hi huatnak in an mipi kaihruaitu an rak si. An huatmi Zianghman lak ding um lo, satan hnakin do sawn ding, lole satan hmanrua, satan lamtang, sualnak ih hrampi vekin an simsiat thangsiat tikah an mipi pawl thinlung sungah huatnak thlaici tuh tahratin lamtang an tuah ih mipi an ukbet.\nAn dam sungah thiltha tampi an tuah nan an tawpnakriahsiatza asi. An tuahthatmi hnakin an tuahsiatmi le mipi hrang canpualtha thiltha le hlawknak an khamsakmi a tam sawn ringring. Anmah hotu pawl tawpnak hnakin a sesawnmi le tamsawn an siatsuahmi cu mipi thinlung sungah huatnak thlaici an tuhmi asi.\n"Mi a huattu cu a mit a caw" ti asi ruangah huatnak thlaici a tuhtu pawlin an mipi mit an sawhcawt asi. An thinlung mit a cawt tikah ziangvekthu, zovekhruaitu, ziang tikcu ah zo kan thlun ding, ziang kan hril ding, ziang kan thupiter ding, tvp fimmak an thinlung khawruahnak in a tlasam ringring.\nZiangthu ruang hmanah Khrihfa zumtu ngaingai pawlin huatnak thlaici tuh ding kan si lo. Huatnak thlaici tuh cu satan hnatuan asi. Khat le khat karlakah siseh mi pakhatkhat hua dingin siseh huatnak thlaici va tuh dah hlah aw. Na tuh asile nangmah in na tuhmi thlaici ih rah cu nangmah lala in na at leh ding asi. Cui hlei ah nantuhmi cisia in milai thinlung a siatsuah dingmi cu rapthlak zet asi.\nCu hnakin duhdawtnak thlaici tuh sawn uhsi. Mi in in huat tikah in neh dahlo, kanmah in kan huat tikah kan sung cia asi. Huatnak kan nunpi ahcun Pathian kan sungah a cangvai theilo; asinan duhdawtnak kan nunpi ih Pathian kan sungah a nung, a cangvai asi ahcun ziangvek huatnak khalin in neh thei dahlo asi.\nKhrih zumtu ngaingai pawlin kan huat thei mi cu satan le sual lawng asi.\n"Pathian cu duhdawtnak" asi vekin huatnak le duhdawtnak an um tlang theilo. "Mi a hua tu ih thinlung sungah Pathian a um lo", Pathin thawn a raal aw mi a umsawn asi.\nKhat le khat kar lakah rinsan awknak (trust) cu khat le khat pehtlaihnak ti hngettu khuaiseng vek asi. Chet pakhat cu electric lole oil/gas pakhatkhat hmangin nunter asi vekin mibur hnatuan tlang theinak ding hrangah alotheihlo in tulmi asi.\nRinhlelhnak thlaici cu Simsiat, zuarthlai, thangsiat awknak, thuphan puh awknak tvp asi. Cupawlin khat le khat karlak rinhlelh awknak a suahter.\nMilai kum 20 a kimzo mi zo poh khal in thuanthu tawi million telin an nei theh asi. Mi pakhatkhat ih thuanthu million tel lakah anmah in an duh lo zetmi, naa fualfo in an tuahsual pangmi sualnak, palhnak pawl sim sawng rero hi zumtu Khrihfa pawl hnatuan asilo, satan le a ho pawl tuahmi asi sawn.\nMi pakhat hnu pakhat hnenah thusia a phur sawng rero tu hi Pathian palai an silo, satan ih postman pawl an sisawn. Pathian palai pawl cu an lei damsungah an sim cawk lo "a ṭhami, porhtlak a si mi, a taktak a si mi, upat tlak a si mi, a dikmi, a thianghlimmi, duhnungza a si mi le hminṭhatnak a petu thil" (Phil 4:8) pawl thawn an thinlungah a khat theh sawn asi. Milai zokhal an tong tikah an thinlung sungah a ummi thu kha an kaa ihsin a irhsuak mi asi.\nMi a simsiat, thangsiattu, mi dang thatnak hnakin siatnak sim le rel nuam a ti sawntu pawl in midang an relsiat tikah an relsiat thangsiat mi an sual tuk ruangah asilo, anmai sunglam ihsin thilthabik an neihmi siatnak an simsuak rero asi sawn. Cuvek milai pawl cu "an ṭha lozet ih an thinlung ah ruahnak siava lawnglawng a khat" (Seemtirnak 6:5) ruangah an sunglam ah a khat ringring mi thusia pawl kha an kaa sung ihsin a irhsuak mi asi.\n"Pathian cu duhdawtnak asi ih mi a duhdaw lo tu cun Pathian a thei lo" asi ( I John 4:8). An hnatuan mi cu politics, pursumleilawn, community hrang hnatuan asi khal le mi zokhalin an duhdawtmi an simsia in an thangsiat dah lo, an duhdawtmi ih tlak siatnak mualphonak ah an lungawi dahlo, nuam ti zetin midang an simsawng dah lo. Duhdawtnak a neilo tu,huatnak le rinhlelh awknak tipungtu pawl cu Pathian an sungah a um lo asi."Duhdawtnak cu a bei a dong dah lo; ziangkim a zum, ziangkim a beisei ih ziangkim a tuar thei" I Kor. 13:7.\n“Zumnak tel loin zohman in Pathian an tawng thei lo ding” ti asivekin rinhlelhnak thaici tuhtu si loin zumnak thlaici sawn tuh uhsi.\nMilai in buai le thih hi an tih ringring.\nCui tihnak cu hmanrua ah hmang tahratin mi tampi cu bum in an um theu. Cuvek khavekin thu a um, a feh asile, tvp cutin khatin siatnak na tawng ding, tvp in tih mi an tarh ih mipi an bum ih lamtang an tuah theu. Politicians, biaknaklam hruaitu, leitlun mi mihur hruaitu pawlin an hman theu mi asi. Tihtarh in an lamtangah an tuah.\nZumtu Pathian fate pawl hrangah leitlun ah tihding zianghman a um lo. Kan tih dingmi cu Pathian lawng asi.\n"Pathian tih cu fimnakih hram asi". Pathian kan tih timi cu thla-tih in kan tih siloin upatnak in tihzahnak sawn asi."Ziangah tile Pathian ih in pekmi Thlarau in ṭihhrutmi ah in tuah lo; cahnak huham, duhdawtnak le mah le mah uk-awk theinak in in khatter sawn a si" I Tim 1:7. Tihphannak hmanrua thawn zohman in lo bum hlah seh.\nSatan cu na nitin nunah na sangka kiangah buri dip khat in thlaicia sia tuh ding a lo retsak ringring. Mi zokhalin duhhril ding kan nei: siatnak thlaici maw, thatnak thlaici-Pathian duhdawt zangfah lainatnak thuthangtha sawn thlaci kan tuh ding? Duh hril aw. Na tuhmi thlaici ih rah cekci kha na at ding asi.\nHuatnak, rinhlelhnak, le tihnak satan thlaici vorhtu pawl lak ihsin fimkhur uhsi. Kan san hi sansia asi. Zumnak, duhdawtnak, ruahsannak, Pathian thatnak sawn in khat le khat kan pehtlaihnakah Pa Pathian Thlarau leng in lal kumkhua hram seh. Kan biakmi Pathian cu biak inn sungah siloin kan leitlun nitin nun, politics, pursumleilawn ei hawlnak, mibur le pawlkom, insang tinah lal camcin hram seh.


Kuala Lumpur Ah UN In Beunakhawltu Pawl Bio-Data Lak Ding An Cawl Sung - Chinland Today Media\nJune 4, 2012 7:14 am·2 comments\nUNHCR cun Malaysia ramsung um beunak hawltu pawl bio-data cu 2012 kum April 9 ni ah Alor Star state in lak a thokih May 25 ihsin Kuala Lumpur um Chinmi pawl Bio-data lak ding cu UNHCR lam tuanvo neitu in cawl hrih ding tiin thu asuah ruangah Kuala Lumpur um Chinmi pawl bio-data lak ding ni cu cawl hrih sung asi.\nFRO zung ih Bio-data form a phih zo tu zozo khal FRO zunglam ih thuthan dingmi ngaihven nak nei cio dingah sawm nan si. FRO zungih theihpimi siloin community dangdang/bulpak tvp in UN ah bio-data hmin cazin a pektu Falam mi pawl cu FRO ih member an si lo ruangah FRO cun thuhla zianghman a buaipi lo ding.\nUNHCR ih bio-data hmin cazin laktultu pawl cu beunakhawl in UN card ngahhrihlo Malaysia ramsung ummi mipumpak (fala, tlangval tvp), UN ah innsungsang ben-awk ding a hngak nan kum (18) a luan zotu pawl an si.\nChinmi Malaysia ah Awkaw That\nSui Lian Mang le Sui Lian Mang An Tongaw\nAVei (12) Nak ‘Lai Christian Fellowship (LCF)’ Sport Day Tluangten Țhehsuak\non June 4, 2012 at 4:44 pm\nMi dang Community in pawi sa an khawn awk ve lo pi ziang ruangah kan nih falam bul pawi sa nan khawng awk? UNHCR in pawi sa khawn awk thu an thei ruangah si kha.UNHCR in Refugee bawm ding leh tanpi dingin Bio-data a lak fial mi si. pawi sa khawng dingin a fial lo pi.\nPingback: bio data form - LATEST USEFUL DOCUMENT – LATEST USEFUL DOCUMENT


HRUAITU THA LO PHUN 7 - Hre Mang\nThunet/bet: Mi zokhalin hruaimi le hruaitu kan nei cio. A tlunlam ih hruaitu thalo pa 7 lakah kanmah tel lo dingin Bawipa Pathian in in bawm cio hram seh! Pathian Thlarau ih a hruaimi, thuthluknak fate bik ihsin a tumbik tiangah, ziangthu poh khalah Pathian Thlarau ih hruaimi pawl cun a tlunlam ih “hruaitu tha lo” mizia le tuahnak pawl cu an hrial in a thianghlimmi thuthluknak thawn anmah le hruaimi mipi, mibur, pawlkom an hruai ding asi.


Thutiamkam, Thutiamkam - Chinland Today Media\nAugust 21, 2010 12:06 am·0 comments\nSeemtirnak 12:1-4; 21:1-7\nSarah cu nau a keng ih Abraham a tar zawngah fapa a hring. Pathian ih a sim ciami tikcu caan a thlen in fapa an nei. – Seem. 21:2\n– Saam 107-109\n– I Korin. 4\nMi pawl in, “Thutiamkam, thutiamkam,” ti’n thawpi suah phah in an sim asile a um daan cu mi pakhatkhat in a thutiamkam a pelh ruangah an hrum-ainak a si ttheu. A vei a tam deuhdeuh asile riahsiatnak le thinbangnak a karh deuhdeuh.\nPathian in a thukammi a pelh ti’n na ruah caan le na tuar caan a um dah maw? Himi cu ruah lopi in atu le tu a rak um ttheumi lungput a si.\nPathian in Abraham hnenah, “Miphun tumpi ah ka lo tuah ding” (Seem 12:2) ti ih thutiamkam a neih le Isaac a suah hi kum 25 rori a rei (Seem. 21:5). Cumi caan sungah Abraham in Pathian hnenah fa a neih lo thu a sut man (Seem. 15:2) hlei ah a nupi ih salnu hnen ihsin fa a rak nei (Seem. 16:15).\nA nunnak suk le so hmuahhmuah ah Pathian in Abraham hnenah fapa a pek ding thutiamkam cu a theihter cingcing ih, rin-umzet in a thu thlun ding le Amah zumfek ih rinsan dingah a forhfial ringring (Seem. 17:1-2).\nBible sungih Pathian thutiamkam pawl kan sim tikah hnangamnak, raaltthatnak, le kan ttulmi ngah dingin kan nunnak cu Pathian ih thutiamkam ah le A kut sungah kan ret aw. Kan hngah rerolai ahcun Pathian in a hngilh si pei maw aw, tiah kan ruah caan tla a um. Sikhalsehla rinsan ringring aw, a ngaingai a ra can theinak ding cu A thukammi parih kan tthum awknak parah a um. Anih cu rinsan tlak a si ringring. A thutiamkam a hngehnak cu kan thinlung sungah a si ih, a kim ding tikcu caan cu A kut sungah a um. – David McCasland\nBawi Jesuh a thukamnak bangin ka zum,\nZum sualnak ttihnung thlisia kha hrang hmanseh;\nA nungmi Bawipa Pathian thu in ka neh ding,\nPathian thukam cia bangin ka zum. – Carter\nPathian ih thukammi hmuahhmuah cu a fimnak,\na duhdawtnak le a huham ruangah a kim saal ttheh zo.


South Korea Vanzam A Tla - Chinland Today Media\nMarch 5, 2010 11:50 am·0 comments\nSouth Korea Air Force raldo nak Vanzam F-5 pahnih cu tihni sunah an ram tipi kapah a tla ih a mawngtu Pilot minung 3 khal an thicih. Hi Pilot thi pawlih ruanghi an ram tipi kap Gangwon Province ih Pyeongchang tlangah hmuhsuak an si.\nHi Vanzam pahnih hi Gangneung ih ralkap pawlih Training tuahnak ih zuangsuak an siih, an zuansuak hnu minute 5 hrawng ihsin biakpop theihnawn lo in an umih cumi hnu ah an mah cu hawlsuak an si, Ziangruangah himi Vanzam hi a tla ti theihfiang nak a um hrihlo nan meiro sahzet lakih an zuan ruangah a si ding tiah zum nak an nei.\nUS in Pakistan Hnen Ah Ralthuam A Zuar Ding.\nPakistan in an ramsungih Tapung ral pawl an donak dingah Bomb in a tumtah nak hmun a kahfuh thei nakdingih Control tu ralthuam pakhat Laser-guided an timi cu US in Pakistan hnen ah 1,000 a leiter ding.\nUS Air Force Thupuangtu Lt, Col, Jeffry Clenn in a sim nakah kandung thla khalah US in Pakistan hnenah MK-82 1,000 a leiter zo tiah a sim. Tuikum June thla khalah raldo nak Vanzam F-16 Pakistan hnenih an zuar dingthu a simih, Asinan Vanzam ziangzat an leiter ding ticu an simlo.\nIsreal PM Kaih Tum\nRelzo vekin Dubai khawpi ih Hamas Tapung hotu Mahmoud al- Mabhouh thahnak thuhla Dubai palik palwin an zinzawi nakthu Dubai Palik bawipa Dhahi KHalfan in Al-Jazeera TV hnenih a sim nakah hi Mahmoud al- Mabhouh thah nak thuhla ah Isreal cu mawhphur tubik an si ti theihfiang a si ruangah Isreal Prime Minister, Benjamin Natanyahu leh Isreal Secret Service, Mossad hotu, Meir Dagan cu kaih an si theinak dingah tlunlam hnenih thu a thlen tumthu a sim.\nMahmoud al- Mabhouh thahnak ruanga Isreal cun leitlun theih ah Dubai cu a hmin a tise zet a si a tiih, UAE Cozah khalin himi thu ih a thil theih mileh a hmuhsuak mi a tam vivo ih,Cu ruangah himi thuhla fiangzet ih theihsuak vivo a si thei nakdingah Federal Bureau of Investigation (FBI) pawlkhal bawmnak an dil tiah theih a si.\nFBI pawl hnenih bawmnak an dil naksan hi US ih hmunpi nei Metabank in Mahmoud al- Mabhouh thattu Isreal mi pawlhi Master Card an pe tiah theih a siih, Ziangruangah Matebank pawlin himi pawl hnen ah Master Card an pe timi zingzawi dingah FBI pawl an sawmnak a si.\nHimi laiah Matebank pwlcun Master Card an pek nak thu ah dan dinglai pahbal ih zianghman an tuahlo thu leh dan dikzet vekih hna na ttuan thu an sim veih, Master Card an pek mi pawlin Passport diklo an hman leh hmanlo cu zinzoi tthat a si ding tiah an simve.\nMizan sunah Iraq khawpi Bagdad ihsi KM 60 ih hla Baguba khuaah thihcilh bomb a puakih minung 31 an thiih, midang 20 lenglo in hriamhma an tuar. tuihla ihsin Baguba khua leh a kiangkap hranwghi Tapung misual pawlin Iraq ralkap pawl an kah ttheunak hmun ralmuanglo zet a siih, tui thihcilh bomb khalhi Car pahnih sung ihsi puahmi a si.\nIraq ramah hin Saddam Husein ih lalnak a tlak hnu ihsin an rampi hrilawknak a voi hnihnak an tuah zikih, cu ruangah Sunni Muslim leh Shia Muslim pawlhi covo dinhmun ttha cuh aw in an buai ringring.\nShia Muslim pawl hin a hlanih Saddam Husein ih lal lai ihsi an hman cia mi dan Baathism timi cu US leh EU ram pawlin Iraq ram an nekcep tuklo nak dingah hman vivo an duhih, Asinan hi dan hi Sunni Muslim pawlcun an mah hrengbet tuk leh nekcep tuk nak dan asi tiah ruatin hman an duhlo thung.


Democracy 3 | VCTH\nHome » Cahram » Theihkauhnak » Democracy 3\nBy vcth on February 16, 2014.\nMilai canpual humhimnak leh zalennak ti siat lo dingin mipi cu kumpi cangvaihnak hrangah hna an ṭuan tlang a ṭul. Cu tin hmunkhat te ih cangvaihnak neih theinak dingah cun political party din a ṭul.\nRamkhelhnak pawlkom (Political parties) pawl cu an mah te lungtho ih dinmi pawlkom an siih, mipi leh hruaitu pawl pehtlaihawknak olsam tertu pawlkom khi an si. Cu pawl cun hnaṭuan tu an hawlih, an pawlkom a cah hnu ah ramhruaitu si dingah hrilawknak ah an zuam. Mipi khal kumpi hruaitu hrilawknak ah telve dingin thazang an pe.\nCutin acozah an ngah asile, an Policy, hnaṭuan ding ih duhdan a neihmi pawl daan ih cang ter ding ah hma a la. Cumi dotu pawkom (opposition party) pawl khal in majority party pawlih tuah tummi thuhla, ruahnak cu zalen zetin an sawisel thei ih an mai duhmi leh ṭha timi sawn kha tuah dingin thu an bur thei.\nCuih pawlkom pawl cun mipi in palai (MP) hrilnak a tuah tikah a felfai zetin zumtlak leh rinsantlak hrilawknak a um theinak dingah hma a lak sak.\nCumi pawlkom pawl cun, an mah party ih thuneihnak an co ngahlo hmanah mipi hrilmi pawlkom pawlih thuneihnak an ngah tikah, an lungkimpi in an pomsak ih hleiah democracy dan le dun pawl khal an thlun ringring.\nDemocracy vek thotho in, cuih pawlkom pawl khal cun an danglamnak tete cu an umnak hmun leh tlang zir in an nei. Pawlkom caklo fate zetzet tla an tel thei. A ṭhen cu mipi thawn khal in pehtlaihnak nei lemlo, hrilawknak caan lawng ih ra suak dukdi pawlkom khal an um. A cakzet mi, sumpai lam khal a nei ih ṭhate’n din mi pawlkom khal an um thotho.\nCuih pawlkom, a tum maw a te maw an si khal le, pakhat leh pakhat zawi-awiawknak leh thulai ṭhen in um tlang, hnaṭuan tlangnak an nei. Pawlkom dang thawn ṭanpiawknak leh ṭuantlangnak thawn lawngin mipi kaihhruai theinak leh mipi duhmi pawlkom a cangthei timi khal an kai hnget fefe.\nPawlkom tampi cun political views cu thleng theih mi asi ti an pom bakah, zapi lungkim tlangnak cu remdai zet le zalen zet ih mipi thureltlangnak ihsin ngah a theih asi ti khal an feh pi.\nHrilawknak ih a tlinglo tu pawlkom cu, a tlingtu pawlkom dodaltu (opposition party) ah an cang. Dodaltu, kalhkeh tu pawlkom siseh, a nehtu (Cozah) pawlkom khal in democracy ih thuhram a neihmi: zalen zet ih sim theinak, dan hnuai ih bangran te’n um theinak pawl cu an fehpi veve ko. Cutin, ṭumkhatnak ih a tlinglo tu pawlkom khal in zalen zetin an ruahnak kha mipi an simih, neta ah an pawlkom in mipi lungkimnak (Vote) tam deuh a ngah theinak ding khal zuamnak caanṭha an nei ringring.\nDemocracy ahcun, political parties pawlih doawknak cu pawlkom dang pawl kha hlonhloh thluhih mah lawng tang dingih zuamawknak siloin mipi hrangah zo pawlkom hi riantu ṭha sawn asi thei pei tiih zuamawknak sawn a si.


Hmancihmi Theihthiamnak - Chinland Today Media\nDecember 1, 2012 11:57 pm·0 comments\nBible Siar Ding: Thufim 3:7-20\nBawipa in leilungpi cu a fimnak in a sersiam ih,\nA theihthiam theinak thawn van cu a hngetter.\n– Thufim 3:19\nTheih harzetmi thupolhnak pawl ruah ngurngo khi nuam ka tizet. Thupolh leknak a phunphun: Jigsaws, crosswords, – tivek pawl ih suahpimi thuharsa pawl ih thulehnak cu thutheinak tam neih men lawngin a ngah thei lo. Theihmi thu pawl kha atak in a ttulnak zawnte ih hman thiam a ttul.\nPathian in lei le van tlolakpi cu zianghman um lomi ihsin a sersiam tikah a famkimmi a fimnak le a theihthiamnak zate hmangin a seemsuah a si. A fimnak (wisdom) – theihthiammi (knowledge) hmannak – cu astromomy, biology, geology, le science tivek fimzirnak a phunphun in a langter. Lei le van le a sung um ziangtinkim sersiammi kan zirzoi tikah leitlun ih thupolh (puzzle) harbik hnakin a let tampi in a thuk in a saang sawn a si.\nThlapi (moon) ih hiipnak (gravitational pull) le tipithuanthum tidai kainak (tide) an pehtlaih awk daan hman khi vun ruat hnik! Phengphelep pakhat ih nunnak le rawl hawl daan tla khi vun ruat hnik hmanh! Cun leilungpi cu a axis parah cawl loin a her rero daan le minung nunnak ih sun le zaan umtu daan thawn an pehzom awk daan tla khi ruat hnik. Ziangtinkim ih thulehnak cu a harzetmi puzzle hnakin khuaruahharza hlir an si thluh.\nKan umnak leilungpi ih um zia hrimhrim hin kan Pathian ih mangbangza a fimthiamnak a saan zia le a famkim zia cu a langter a si.\nBawipa, Na tuahmi zate ih Na fimthiamnak na langtermi parah ka lungawi. Ka tuahmi ziangtinkim ah Na fim zia lo upat thiam ih ka nun theinak dingah in bawm hram aw.\nTuih zarhkar sungih ka nunnak ah Pathian in a fimthiamnak a maksak zia ka nunnak ah ziangmi si i hmuhter?


Falam Tlawngta nauhak hringhro thu ah CNO/CNDF in thu felfai relfiang - Falam Online Media\nFalam Tlawngta nauhak hringhro thu ah CNO/CNDF in thu felfai relfiang\n2022, June 13 zaan ah Falam, Cinmual veng အ.ထ.က 2 Tlawng kiang ah puakkuainak a suak mi cu tumtahnei ralhraang ralkap cangvaihnak a si ti`n CNO/CNDF in June 20 ah thu felfai an suah.\nMipi thinphang dingin puakkuainak ((အသံမိုင်း)) tuahtu cu Falam hrambun ခလရ 268 ralkap an si ti`n tarlang a si ih CNO/CNDF le mipi karlak hmuawthiamlonak suakter duh ah an tuah hrim mi a si ti`n CNO/CNDF in thu a suah.\nCuhleiah အ.ထ.က 2 Tlawng zin ah “Thlawng kai hlah Falam Hmin Na Sia Ter. Nan Fa Pawl Ruak Nan Hmu Duh A Si Le Thlawng Kai Ter uh” tiih Tlawngta nauhak hringhronak catar khal cu ralhraang ralkap tuah mi a si ti`n an sim fiang.\nFalam ah Tlawngta hringhronak ca tar ruangah nauhak pawl Tlawngkai ngam lo\nTarlangmi ralhraang cangvaihnak pawl cu CNO/CNDF le mipi karlak thu tuah tum nak men a si ih, CNO/CNDF cun leitlunhuap raldo phungdan a buar lo ding hlei ah Tlawngta nauhak siseh Tlawnginn siatsuahnak tivek ziangtik hman ah a tuah dah lo ding ti`n thusuahmi ah an ngan tel a si.\n← Mipi ralkap pawl rak hmuak sual tu ralhraang hmanfung Pyosawṭhi pawl an kap that\nFalam khawsung ah Ralhraang ralkap pawl mah le mah kap aw that →\nRalhraang kut tuar Pu Tin Thang ih ruhro pawl khur sung ah an hmu


A Pasal in Trump A Vote Ruangah A Tthen - Chinland Today Media\nA Pasal in Trump A Vote Ruangah A Tthen\nFebruary 10, 2017 1:29 am·0 comments\nAmerika ih Gayle McCormick timi nu cu kum 22 sung a rak neih mi a pasal in hrilawknak ih Donald Trump a vote thu a rel ruangah a tthen thu The Independent in a tarlang.\n“Trump (tu ih US President) a vote thei hi keimah phatsannak ah ka ruat,” tiah kum 73 mi MacCormick cun a sim. A pasal khal in tumhrannak um cuang lo in, rualpi thawn suncaw an ei lai ah a rel pang mi a si.\nMacCormick hi California thawnginn kiltu hlun a si ih, socialist lam naih democrat pakhat a si. Conservative (lole Republican) le Trump cu a huat hmel nasa.\nMore from my siteObama In President Thupek dokalh Dingin Mipi a CawkbuaiA Fapa Kum 2 Mi In A Nu A Hlam Ruangro! A Nu Kirzai A Rello; Nu Cung Hnem Khawi Na Um!!!…Canmari Tlawnginn A Hrek Sii Thuh AnṭhehChin Ramkulh Lamzin Tuahṭhatnak ah JICA in Cet 100 Lenglo Pe DingCBANA Hohanak In Falam Bible AW Thawn Thun Thluh DingFalam Canmari Tlawng Inn Rangva Si Hnih An Ṭheh Fel


Mipi ralkap an um lo veten Ralhraang ralkap in Khawsung ah mi ceek ciamco - Falam Online Media\nMipi ralkap an um lo veten Ralhraang ralkap in Khawsung ah mi ceek ciamco\nMandalay PDF pawlkom ṭhenkhat in khawpi an suah san thu an phuang hnu, tuizing May 6 ihsin thok, ralhraang SAC ralkap pawl in khawsung hmun tamzet ah mi an ceek ciam co.\n“Tuhlan ih an duty dahlonak Siizungpi dunglam 27, 78 laamzin tipawl ah mi an ceek ciamco ih mawṭaw le mawṭaw cycle tivek tla an kham.”\n“Taksa daap mi khal an um ih mawṭaw cycle tool box tivek tiang an ongter. Ziangruangah mi an ceek ti cu ka thei fiang lo nan meithal le hawlmi an nei ti`n ka thei” tiah tualsungum mipakhat in MFP hnen ah a sim.\nMandalay PDF pawlkom ṭhenkhat cun Dothlengnak thazaangpetu mipi an mal tuk ti`n khawsung um a him nawn lo thu an rel ih, amalbikah PDF ralkapbu 2 cun Mandalay an suah san sung thu, kandungbai ah mipi an sim thei.\nCupawl in Khawpi an suah san thu an phuang hnu nikhat-hnih ah ralhraang ralkap pawl cun khawsung ah duty in ceekawknak phunphun an tuah.\nTuzing, May 6 ceekawknak an tuah lai ah ralhraang thuthang pekṭheutu mipakhat kah that a si ih, zo pawl in an kap timi cu felfaiin theihfiang a si lo.\nSiarcih : Mipi umtlandan an beidong ruangah PDF ralkap pawl in Mandalay Khawpi suahsan (May 4)\nMandalay khuasung ah cangvai ṭheutu Dragon Warrior ralkap pawl (MDY- PDF) cun Khuasung ah um a remcang nawn lo ti`n Khawpi an suahsan thu, tlangthannak an nei.\nCutiih thuthluknak an tuah naksan cu Dothlengnak ngai poimawh loin thei lo vekih hnasettuntu mipi an tam ruangah ti a si ih, “a thupten cangvai dan ding a har thlang” ti`n Dragon Warrior cun thu an suah.\n“Mah thawn pehpar lomi vekin duhtawkih umtlangtu mipi an tam ruangah kan nih pawlkom cun Khawpi kan suah san zo”.\n“Mipi zaten thindai zetin Mandalay khawpi ah ralhraang sal ah tangin rak um cio ko uh law. Khawsung umtlanding a cang thei nawn lo ruangah Khawpi cu kan suahsan hrih. Nikhatkhat ah nehnak thantar thawn Mandalay khawlipi ah ra kir saal kan beisei” ti`n Dragon Warrior FB cahmai ah theihternak an tuah.\nMay 2 ah Dalan thupeknak ruangah ralhraang SAC ralkap in PDF hriam tuar pawl colhnak hmun an siim ih mino 5 an kap that tiah theih a si.\n← Falam peng, Tlangzar kiang ah Miruak pakhat sar bet\nMipi Lung buaiter deuh tu CNA thusuah simfiahnak →


Thailand Ram Ih Hnaṭuan Kawlram Nu In Awngbali 6 Million A Poh Ngah Ih An Pu In 1 Million Lawng A Pe, Cumi Hnuah Buainak A Tong Vivo – Meifar\nThailand, Bangkok khawpi ih hnaṭuan Myanmar fala kum 20 mi Nang Daw in Thailand awngbali 6 million (6,000,000) a poh ngah nan an pu in one million lawng a pe. July thla cem zik zawngah an pu in a birthday party a ṭuan ih hnaṭuantu 16 thawn rawldawr ah rawl an va ei.\nAn rawlei laiah awngbali zuar an va ih an pu in pakhat ciar a leisak. An pu in “Nan poh ngah asilen a hrek veve kan ṭhenaw ding” a ti, July 1 sun ah awngbali result a suak ih Nang Daw ih awngbali number 713517 in pakhatnak laksawng a ngah.\nHnaṭuantu zaten an lungawi tuk ih an pu hnenah an sim thei, an pu in awngbali cu a laksak ih ziangkim a tawlrel. An pu in Nang Daw hnenah ‘Hnaṭuantu 16 pawl khal, mi pakhat ah thawng 50 ciar na pe ding, cun awngbali cazin ngantu hnenah ting 2 pek a ṭul a tiih Nang Daw khalin a cohlang.\nCutin a hrek veve an ṭhenaw dingih Nang Daw in 2 million le ting 2 a co ding tin an lungkim. An pu in paisa ava suah ih July 4 sun ah 1 million baht lawng a pe, hnaṭuantu 16 hnenah sumpai zianghman a pe lo. An pu in “Thlatinten bank ihsin thawng 50 ka lo kuat ṭheu ding” a ti.\nCumi hnu ihsin an pu in a zohṭha nawn lo, an company ih hnaṭuan a tlangval khal a hmuhsuam ih hnaṭuan harsa a fial ṭheu. An tuar thei nawn lo ruangah an pahnih in an suak, July 29 sun ahcun danglam zetin an umnak inn ah Thailand palik pawl an va lut thutthi ih hnaṭuan theinak card an nei le nei lo an ra check.\nHnaṭuan theinak card neilo pawl cu an kai, a tlangval khal a card arak thi zo ruangah Thailand palik pawlin an kai ih Min Buri palik sakhan ah an khum. Kum reipi sung hnaṭuan in an rak khuasa zo ih palik check-up tivek khal an tong dah lo, awngbali thuhla ah an pu thawn an buai hnu ihsin palik pawlin an va check-up thutthi ruangah an pu in a hek a si ding ti an zum.\nA tlangval thubuai cinfelnak dingah a sumpai dang cu an pu hnenah ava dil ih arak pe duh nawn lo. Amarin News Agency pawlin an pu cu thu an va sut ih awngbali a poh lo arak ti, innluah man an pek thei lo ruangah thuphan an per ih ka hnenah hna an ṭuan nawn lo ruangah ṭuanvo ka laksak thei lo arak tisan men.\nAmarin News Agency pawl khal ramri langin nan ra cangvai ruangah taza ka lo cuai ding tin arak hringhro bet. Amarin News Agency pawlin a birthday sun ih an rawleinak ah thu an va sut ih dawr kiltu in ‘Rawl an ei laiah awngbali zuar ara ih pakhat ciar a pe” tin arak simfiang.\nThailand lawyer pakhat in ‘Ramdang mi hnaṭuan pawlin awngbali an poh ngah ahcun sumpai an ngah thei ko. Umhmun khuar theinak card an neihlonak thuhla cu thuhla dang a si’ a ti. An pu hi taza an cuai ve asilen mibum thubuai orh thei ringring a si, asinan anmah khal thubuai mallai cu an neih phah ding ti a zumum. Ziangtin an cangvai vivo tum ti cu theih a hrih lo.\nAirport Ah Minute 3 Lawng Hnamawk Siang Tin Ca An Tar


Burma Ram Feh Dan Ding Part 22 - Chinland Today Media\nBurma Ram Feh Dan Ding Part 22\nIndia le Burma\nLairawn thanson nak ah\nBurma Ram Feh Dan Ding ka ngan mi hi mi ziang maw zat in in rak siar sak theu i,nan tlun ah lungawi thu ka sim.Kei hi New Delhi Prospect Burma school ah principal ka tuan i,Pathian hmai ah tling lo cing te in Delhi Burmese Christian Fellowship ah chairman ka tuan hi tui kum in ka kum 10 nak a si.Kan ram ah tlun ka duh zet nan ziang tik ah ka tlung thei ding ti ka thei lo.Cui ruang ah hi Burma Ram Feh Dan Ding ka ti mi hi kan ram le miphun hrang i ka tuan thei hrih mi ah in rak pom sak uh tiin zang fah ka lo dil hmaisa.\nLairawn kan ti mi Kaley phairuam thanso nak ah a phun phun in zoh a theih ding i,tu hi zir nak lam in zoh hmasa phawt seh la.Burma ram ka feh san hnu kum 36 lai a rei zo vi,cu nah cun zir nak lam khal ah ziangmaw zat a rak thangso ti ka thei.A si nan duh vek a si cuang lo.Cui tlun ah quality hnak in quantity a si deuh.\nThuthim nak ah Burma i BA ong pawl cu a tlangpi thu in Delhi an rat tik ah kei mai Prospect Burma tlawng ah a hrek cu Pre intermediat in an thok a tul i,a hrek cu intermediate ah an lut thei fang fang.Hiti a si quality kan tul vek in quantity khal kan tul tho tho.Quantity zawng khal in duh vek i a rak cak lo dan ka run ngan ke.Ka ni te um nak khua Hmun Tha ( Zuatit ) ah 1976 lai khal ah inn 300 zik zik an um thlang.Cu lai ah Laitlang i Khuangli ah affiliated middle school an din i,Zuatit pawl cun Tahan kan nai pam an ti i,an nei duh lo.Cule kum 20 hnu 1994 hrawng ah affiliated middle school an run nei.Tahan cu peng 2 hman a hla lo,a dik ko.A si nan cumi peng 2 te feh thei lo le feh paih lo pawl kum 20 sung ah tampi an um i,cui pawl cun hiamnak sang an nei ta lo a si mai.Cui tlun ah Tahan i khan ( room ) pakhat i tlawngta 50 tlun to vi ca tha tei zir thei lo hnak cun Zuatit ah room pakhat ah tlawngta 20 hrawng in ca rak zirh seh la nau hak pawl an thiam thei zet ding.Inn 280 lai hrawng ah saya 3 lai cawm cu a har lo,Khuangli hman i inn 100 lai i saya 3 an rak cawm si.\nCuti vek in tu lai khal ah Min Hla (Tithim ) khal ah affiliated high school a um hrih lo hmang,inn 400 lai an si cing i,Kan zuam natsat a tul.\nKhuahlan lai kum 2000 tlun lai i sin India le Burma cu an rak peh tlaih aw zo.Buddhist biaknak khal hi Burma ah India i sin a lut.A kar lak ah Chin hills,Mizoram Tripura,Chhittagong hills ti vek tlang sang pipi a rak um ruang ah India lam khal in kum 2000 sung ah Burma hi an run uk thei ce lo.British pawl kha British India hmin in India le Burma rak kom tu hmasa bik an si.\nCule Burma ram cu ram tha a rak si i,minung an mal tuk ruang ah British pawl in India kuli tampi an la i,1920 hrawng tla ah cun Rangoon khawpi ah Kawl hnak in India mi an tam sawn.India mi tam zet hi Japan ral i Japan pawl i Burma an uk tum ah India ah an tlung.\nIndia le Burma independence an ngah tik ah khan Prime Minister ve ve Jawaharlal Nehru le U Nu pawl kha an kawmaw ngaih tuk ruang ah ram 2 khal an thurual i,Burma ram Karen le Communist pawl i ral an tho tum ah khan India cun Burma hnen ah rifle 5000 tla an rak pe\n1962 i Burma i Ne Win ralkap a cozah an rung kai tik ah khan Burma ah India mi an tam tuk an ti i,India mi 600,000 lai India ah an tlung tir.Himi i sin Burma le India pehtlaih awk nak cu a run se thok.An dihmun a rak that lo zia cu,1964 hrawng i Pu Ral Hmung,Pu Hrang Nawl pawl i Burma do ding i ral an thok tik ah khan an nih Lai MP pawl khan Delhi ah India PM Nehru rori an rak tong thei a si.


Afghanistan Nunau Rapper Hmaisabik In Doawknak Ruang Ih An Harsatnak Hla In Sak Ding - Chinland Today Media\nAfghanistan Nunau Rapper Hmaisabik In Doawknak Ruang Ih An Harsatnak Hla In Sak Ding\nJanuary 5, 2013 3:15 am·0 comments\nKABUL: Jean bawngbi, leather coat le lukhum muslim pawl ih khummi) thawn Afghan nunau Soosan Feroz cun, an ramsung ih harsatnak le buainak pawl cu hla ah tuah in, cui a hla pawl cu rap hla ah tuah in a sak ih, Afghanistan ram thuanthu ah a hmaisabik Nunau rapper asi.\nAn ram buainak ruanga ah, Feroz cun Iran le Pakistan lam ah tlan in, raltlan dinhmun thawn a vaktawi ve mi asi. Cutawk ih a tuarmi harsatnak pawl cu a theihtawk in hla ah a ngan hai. Kum 23 mi hi nunau nu hi, 1990 ih an rambuainak raungah Pakistan ah a nu le pa thawn an tlan ih, cumi hnu ah Iran ram ah an tlansal. 2001 kum ah US cun Afghanistan ram ih Taliban pawl a do hnu kum 2 ah an ram ah an kir theisal.\nAn rambuainak ruang ih Iran ram an um lai ah, Feroz cun an innkiang ih ta an sungkua ei ding ah sang a lei theu ih, cutawk ih a din ve can ah Iran mi pawl ih an hmuhsuam dan pawl a relmi cu, “Ka sungte hrangah sang la ding in le lei ding in dawr hmai ih ka din ve can ah, Iran mipawl cun “Aghan mibal tlungsal aw (go bank, you dirty Afghan)” ti in in ti theu” ti in mitthli hal phah in a sim. Afghan ram ih an hlasakthiam Farid Rastagar cun, hi album a suah theinak dingah bom a huam thu le, an ram mipi khal in tha pe cio ding in a sawm hai.\nCumi hla a tuahmi pawl an tehih tikah, mi tamtak in an lungawipi in tha an pe ih, cumi lai ah mi thenhrek cun an duhlo ngaingai. “Ka theih dahlo mi pawl in in phone theu ih, nunau aa na si ih, himi hi tuah anwnhlah, kan lo that ding in titu khal an um. Ka mawhnak ka theilo, kan ram ih harsatnak hi mipi hin thei haiseh ti ka duhnak ruangah ih ka tuahmi asi” ti in asim. A theihtawk ih a ramhrang tuantu nunau ti ih hmutu khal an um ve thotho.\nNigeria Ram Ih Polio Sii Petu Mi 9 Kapthat\nShah Rukh Khan Muslim Asinak Duhlotu India Ramsung Ah\nPakistan Cozah In Shi’ite Muslim Mithi Pawl Phum Ding Lungkimnak Tuah


Khui ah so Ka Tlaan Ding? - Chinland Today Media\nKhui ah so Ka Tlaan Ding?\nNovember 19, 2012 12:33 am·0 comments\nBible Siar Ding: Isaiah 30:1-5\nMilai rinsan hnakin Bawipa rinsan a ttha sawn.\nLeilung uktu pawl rinsan hnakin Bawipa rinsan a ttha sawn.\nSaam 118:8, 9\nJudah siangpahrang cu ttemttawn in a um. Huham a cakzetmi Assyrian pawl in a uknak an hringhro tikah, Siangpahrang Hezekiah in hril ding pahnih a nei. Bawipa hnenah pan in thu a ron ding maw, asilole amai’ thuron petu pawl ih ruahnak pekmi a ngai sawn ding? Ruahnak petu pawl cun an raal kham le doneh thei dingin Egypt ram va sawm dingin an fial.\nAsinan Pathian in Siangpahrang Hezekiah hnenah raalrinnak thu va simtu dingin profet Isaiah a hmang. A thusimmi cu a fiangzet ih a direct nasa: beunak ngahnak dingah midang pawl va rinsan hrimhrim hlah, ti rori a si.\nMinung tam sawn in Siangpahrang Hezekiah ih a tuar vek minung nunnak a hringhrotu thil hi kan tong dah lemlo ding. Cucing cun mi tampi cu milai hnen hlir ah tlaan in thuron le beunak hawl kan tum. Cuti ih kan panmi pawl in in humhim thei ngaingai lo tikah kan tuarnaa ih kan thin a har. Kan rualpi pawl le thilri pawl hi Pathian ai-rawl theitu ding an si lo.\nPathian lawng hi a tlasam dah lomi beunak tthabik umsun a si. Kan hril dingmi umsun cu Pathian hnenih tlaanluh ding lawng hi a si ko. Kan dinhmun cu ziangtluk in harsa hmanseh, Amah lawng ih pek theimi zaangfahnak le cahnak in in hruai thei ding a si.\nDuhdawtmi Bawipa, Nangmah siar lo midang hnenih beunak ka hawl ttheumi in ngaidam hram aw. Nangmah lawng hi ka ttulmi himnak le thlangamnak na si zia thei dingin in bawm aw.\nTuni ah ziangmi in so ttih le thinhar ko in tuah? Hih dinhmun ah ziangti’n so Pathian hnenih ka tlaanlut ding?\nPathian ih Lamzin Thlun


Khabe-dom Phah in an to ngeungeu - Chinland Today Media\nNovember 26, 2008 5:21 pm·0 comments\nGuahati – Delhi tlangleng zin sak zin thlang ah\nKa rual… Thei Duh\nNa dam maw? Ka lo ngaituk.\nTlawngkainak ding ka tawlrel rero lai. Thla in cam sak ringring ti ka thei ih ka lungawi. Thudang ka lo ruahhlan ah Rangon ihsin Delhi tiang lamzin tluan ih ka hmuton mi, mak ka ti zet mi ka lo ruah ding maw. YG ihsin KL ah tluangten ka thleng. Kalay ihsin ka nupi in in hmuak fawn ih a nuamzet, ka hlim nasa. Nang tla “Tlangval lai ih nupi nei cu out-tuk ti loin nei zaang thlang awla… Cule Kalaymo ihsin India ramri tiang ka to mi motaw cu… minung 10 lawng tlem mi mawtaw cu sinan… minung 40 lai kan ben aw.\nLamzin sukso, ruahpi surbet lai thawn Tio kan thlen cun kut ke pawl cu a hit theh…Asinan…Lamzin tluan ah Mawtaw sungto kan zaten in unau sungkhat vek kan siih kan nuam nasa. Kan pok zawng ah kan lamtluan Pathian hnen ka ap hmaisabik. Kan bawm aw ih capoh tla kan tuah phahphah… kan nuamzet… zinsak zin thlangah le tlang pawl hringdildel, Thlithiangte hawpphah le mero zaam mawite thawn, Tlangsaang deuh kan thleng le Chawkhlei par, Arek par pawl Pathian ih sermi parmawi phunkim thawn… lung a hlimzet.\nTio ihsin India ram Tio-raal kai ding kan siih… khaw sung Falam Baptist Church ih member pawl in in bawm nasa. Lah Wah Kah ah thaten in sim sak ih harsatnak um loten kan kaan thei…Tio ih zumtu unau pawl parah ka lungawi zet. Zokhawthar ihsin Aizawl ah Sumo thawn nuamtak le mawtaw riphah in tlai nineem ah kan thleng ih Aizawl ihsin Guahati ah Zaan Sumo pok hngal ding a um ruangah kan thlun cih ih Tio ihsin Guahati ah nikhat le sunhrek ah kan thleng…\nGuahati ihsin ND ah Tlangleng thawn kan pok ih… zintluan sukso khua ka cuan, zoh ding thatha um pei maw tiin ka hoi tikah ziangdang hmuh ding hi a um lo… kan hmuhtambik le a lar bik cu zinsak zintlang ih upa, nauhak, nunau ti um loin khabedom phah ih to ngeungeu hi kan hmuh tambik si. Mi hrekkhat tla cu zin kapte ah to phah in Tlangleng ih passanger pawl TaTa pek in an kut an hei zap pah sapbai lai.\nKa hmuhpek cun ka mang a bangtuk. ID hi leitlun ih fimzirnak lam hminthang pakhat a siih living standard hi a sangzet ding tin ka ruat dah. Asinan zinsak zin thlang ih daan nei lemlo ih an to ngeungeu pawl ka hmuh hi cu a poi ka tizet. Ziangkhal lo le hihi cu khawte an siih khawpi kan thlen cun hivek um nawn lo ding tin ka ruat… asinan… A khawpi bik kan naih vivo ih amah kel… cutikah “aw… hi cu zinkap a siih khawsung ngainai ahcun hivek cu ka hmu nawn zik lo” ka ti… lamlam… a khawpi sung kan thlen cun a roh sinsin… khawpi sung kan luh zawng ah Zawng kuhpi (Monkey) in Taih par ihsin in hmuak nasa ih… ka kut ka zap ve. Khawpi bik ka thlen hnu DC ah computer job… ka tuan ih cuih DC thlen hlan te ah Jordan tiva tiih kan phuahmi tiva pakhat a um… Park kiangte a si… Short-cut kan zawh theunak a si… cunah… patling pahnih tla cu… khabedom phah (ek thawh phah) in thunuam an rel phah betlai…sukso pawl hman an zah lo lawlaw.\nKa ruah saal mi cu…\nAw… kan ramte hi farah ram le cangkang lo ram, mi ih hmuhsuammi ram a si ko nan… mi cangkang ram pawl tampi pawl hnakin cu a mawi tuk si lo maw, Beidong loin zumtu u le nau pawl tan lak in kan ram hrangah thla napi in kan cam sinsin tul zia ti ka ruat suak\nA reihlan ah kan rampi hi a dam ko ding ti’n ka ti aw nasa.\nDaan nei lo ih um cu thansonak si lamlam … tthansuk/ttumsuknak hrampi ti kha hngilh lo sehla.\nCuhmuah in ka cawl hrih ding..\nDamten kan tong aw leh ding maw.\nLungrualnak… Buainak hrampi…


Poland Ram President, Hril Nak - Chinland Today Media\nJuly 8, 2010 5:49 pm·0 comments\nRelzo vekin tuikum April thla ih Poland ram Presient, Lec Kaczyski leh Cozah mi pawimawh dang ziangmaw zatcu Russia ramih Vanzam ih an tlakthat ruangah Poland ramcun caan ziangmawsung President, neilo in an umih, Tu ih President, thar hrilnak an tuah miah Cozah nak kailaitu Civic Platform Party Candidate, Bronislow Komorowski cun Vote tla siar rero laimi ah Vote 52.6% hmuin hmai a hruailai.\nA mah cuhtu Law and Justice Party, Candidate, Jaroslow Kaczynski cun Vote tla siar zimi ah 47.4% a hmubanve ih, Kaczynski hin a tlinlo thu a paungzo ih, Curuangah Komorowski hi tlingdingah ruah a si. Asinan Vote tla siar hrihlo nak an khawpi pahnih Warsaw leh Gdanski ih Vote tlakdanah Komorowski ih dinhmun a tha tuklo ih, Curuangah Vote siar thluhhlan ah cun President, ih tlingding hi fiangtei puan ngam a si hrihlo.\nIsreal in Turkey Hnen Ih Ngai Dam Dil A Duh LO\nMizan sunah Turkey Foreign Minister, Ahmet Davutoglu cun Kandung May tla ih, Palestinian pawl bawmnak ding thilri phurtu Flotilla lawng Isreal ralkap Commando pawlih an kah nak thuhla ah Isreal in Turkey hnenih ngaidam a dil lo a si ah cun Turkey Cozah cun Isreal thawi an peh zawmmawk nak pawlcu a sakcat thluhding tiah a sim.\nTurkey Foreign Minister, Ahmet Davutoglu cun khami thuhla ih Isreal in ngaidam a dil duhlo leh thufiang zingzoitu ramdang Report a pawmlo a si ah cun Turkey Cozah cun an ram tlunih Isreal ralkap Vanzam pawl a zuanter ttheumi khal a zuangter nawnlo ding tiah a sibet.\nKandung naite ah Turkey Foreign Minister, Ahmet Davutoglu leh Isreal Trade Minister, Benjamin Ben Eliezar cu Switzerland ah an be aw ih, hi an biakawk nakah ram pahnih karlak boruak tha deih dingih ruah a sinan, Mizan sunih Turkey Foreign Minister, Ahmet Davutoglu ih thusim mi ihsin rualrem awknak thu zianghman an relsuak lo ti a fiang tiah BBC cun a sim.\nTurkey cun ngaidam dildingin Isreal hi a nawrnan Isreal cun ngaidam a dilnak dingsan a theihlo thu leh khami buainak ih an ralkap pawlih thilti dancu an mai taksa kilhim awknak ih an thil timi a si tiah Isreal khal a ttangve ih, Curuangah Isreal leh Turkey karlak boruak hi a se sinsin dingah ruah a si.\nTurkey ramhi Muslim ram pawl lakih Isreal thawi rualpi tha aw bikram an siih, Asinan khami buainak ruangah Turkey cun Isreal ramih an ram pailai an ret mikhal a kotlung salzo ih, Isreal Commando pawlin an kahthat mi Turkey ram minung pawlih sungte hnenah Isreal hin zaangna dawmnak khal pe dingin Turkey cun Isreal a ngen.


I Seherh Duh Hlah (I) - Chinland Today Media\nJuly 27, 2012 10:27 am·3 comments\nThlatang a si thlang vekin Falam khua cu a dai ngaingai. Colhni zing khawm pan minung cu an tongaw surhso. A sen, a dum, a raang, a eng(aihre) tiin rong phunphun in mi mit a la duhin zoh an mawi nasa. Mi khawpi dang bangin Mawtaw tongaw um lemlo’n ke thawn sungrual khawm dingin biakinn pantu a suk, a so, a phei tiin an si ruri. Falam ti mawi zettu ‘FBC’ biakinn hmai a sir ih Faizong khal a par ciaici thlang. Biakinn tualrawn ah minung cu a phuul in an phuul. Biakinn sangka ihsin kawhhran upa pawl cun Bulletin zem phahin mi an cibai rero. Biakinn sung cu nuam teten mi an khat vivo thlang.\n‘SS(Sunday School)’ caan hmangtu ding pawl an rong lut. Cun, ‘Suak Thuan Hlarem’ pawl pakhat teten an rong lut. ‘Veng Hlarem’ to nakah ‘Victorious’ tlawngta pawl an tlawng uniform thawn an rong lut thlutthlo. ‘Church Choir’ pawl pakhat hnu pakhat solfa tonic thawn ngan fiahfiah mi hlarem file kengin an rong lut. Mipi a thawngteel biakinn khat ttheptthep in an to. Culai fangah music lam ttuanvo neitu ‘David Thang’ cun, keyboard ti riangroten “Ni sarih sung him tein” timi a rak tum phah rero. Cutin hlaremtu zaten an luh kim thluh hnuin hla hruaitu cun a kut tlunlam ihsin tanglamah a ttum terih an zaten an to thluh.\nKhawm hramthok dingin khawm hruaitu cu a hong ding. Church Choir tonak ih to tu ‘Pa Hngak’ cun a von zoh cu!!!!!! A mit cu a hrangih thilmak tuk a hmu ti theihtheih fahran in a hong kau puppi. Si, ‘Zukneng mit bang’ an ti ttheu vek mitmeng nei Suisui ih mitcun nimthlakau bang a mitah a ron kap dukdi. A kiangih to ‘PaCin’ cu a kiu in a hei hngawngh ih, “Khui ka bulletin teh?” tiah a hei sut. Pacin cun, “Ziang na cang? Khih na file sungah a um na hmulo maw?” a rak ti. PaHngak cu zamrangten a bulletin a von zoh ih, “Hlarem – Victorious” ti a von hmu. A hmai a hong sa vutvo. Daak theitawk a daak. “Keimai’ Boihte” tiin amahte a ttong. Thlacam sung khalah miih hmuhlo dingin a kehlam hmaicu hlabu thawn a phenih Suisui cu a bih thup. Ziangtin khawmcaan kan hmang tikhal a thei nawn lo.\n‘Duet (mi pahnih)’ hlasak nak caan a kimih, Suisui le Cercer cu hmailam ah an hong suak. Mipi cun dai ttheptthep in an ngai ih Suisui le Cercer cun aw-suah fiang ruahro in an hon sak. PaHngak cu Biakinn sungah thothe um sehla cu a pial riai lo ding ti theihin a cil hman dolh man lo khopin kaa ang ciauciau in hla cu a ngai. Khawm an ban veten PaHngak cu a tlan ciamcoih biakinn thlanglam ah a va feh. A hmuh duh zetmi Suisui cu an Saya Kyi thawn an rak biak aw rero lai a si. Laitah hni a fengih an tlawng fawm angki hru in kha lai ih a rak laar zetmi Model – Thet Moon Myint(tu cu acedamy a si zo) ih sam meh style three step an ti ttheu mi vek in a liang tiang a rong sawhaw mi a sam neemte cu Falam zilthli thiangte cun uilo takin a rak hranh zerzo. A zam serhso mi a sam, a hmailam ih rong tla cu a kut neemte thawn hon phial phahin karkhat hnu karkhat nuam teten a feh vivo. Boruak umtudaan zoh phahin PaHngak cun a hei naih vivo ve. “Suisui, tuini na hlasak cu na thiam lawlaw si” a va ti. Suisui cu dunglet a herih, “Aw…. Saya Hngak, hihi….. Keimah lawng ka saklo pi. Cercer thawn kan si ual” “Aw….. Hihi…. Nan hlasak ti ding sinan sokhaw. Ka mawh ngai.” tiin thiam awlo zetin a lu kheuh phahin a hon ti sal.\n13 December 2003 kum a si. “Duhdawtmi nu le pa u le nau pawl, tuini ZTC fundfit ih nomnak phunkim kan tuahmi ah in ra telpi in tha in ra pek ding kan lo sawm”. Loud speaker thawn heh-le-chet an au. Thawm le ri cu tuarawk ttha loin ZTC ahcun a khat. Khatlam khatlam in an huuk celcel. PaHngak cu ‘Santa Claus’ a ttuan. A ttuanmi hi a lungkim lo tuk. “Ka boihte a rat khalle ka tong theilo ding. Cencerh lole Sabuti zuartu hrawng ka si sehla aww….” tiin a ruat rero. Falam khawsung mipi um zatih a tam sawn cu ZTC lam pan in an phei hluahhlo hai.\n“Suisui, nang ziangmi ei dingin na timtuah?” Cercer cu ei le in lawnglawng ruatman ringring a si ruangah ziang kan ei ding ti ruatin a hei sut. Suisui cun, “Ashii….. Na ca kha zoh sawn aw. Saya Kyi nih in thlah taktak ih kan thleng hnu le kan zoh cop mai ding,” tiin a rak let. Cercer cun Suisui ih cabu a hei khup sakih, “Saya Kyi nih ka lo thlah ding in ti hnuhnu cu feh dingin ralring aw. Paisa ziangzat na nei?” Suisui cu ‘Paisa’ ti ttongfang a theihcun a mithmai a nau sualso cih. Phunhra a si ruangih ttentto teih boarder an ret mi a si. Duhtapoh ih paisa hmang thei a silo daan pawl cu amah lawngin a thei.\n“Andrew PaHngak an timi khi ziangha a ttuan ke? Ei le in zuar a ciah ahcun a zuarmi rori ka ei ding. Leknak lamih a ttuan ahcun a kaihmi rori ziangzat cem khalin ka lek ding.” Mawmawi ih lungkim le diriam zetih ttong aw a theihin Cercer cu a ding vukvi ih, a khel khatlam le khatlam ah a kut suang tahratin le a lu in a kehlam liang ron dai zikte tiang ringh thle ngiaingai in, ti serso tei’ hni phah cun, “Huh!!!!! Phunhra telawng nan si lai. ZTC fundfit ah tha kan pe ding ti menmen ih feh tum loin mi pakhat hrangih feh nan tum cu ka va lo zangfak ve!” tin a hon ti. Mawmawi cu a thinheng tuk. I tihrim ti a thei keukeu. “Na ttong kha sup hnik aw! Nangmah teh ziang ce!” “Hih!! Ka sim mi cu a diklo maw? Andrew PaHngak in teh ziangtin a lo zoh pei? Mi hnoksak a lo ti hai ding. Mah thawn a mil lomi tivek ruat ruri hlah uh!” “Ni Cer! Daiten um men aw!” Cercer beng ding rori in Mawmawi cu a kut a hawi/khai zo. Asinan a rualnu Kimte in a rak dawn. A kut cu a rak kaihsak. “Mawmawi!” tiih Kimtei’ a kawh zawng le an khaan leader ih “Saya Kyi a ra!” ti aw a tongaw thlurthli. An zaten an dai ttheptthep sal.\n“UHumm!!!!” An Saya Kyi cu a dang a hon thian ta ih a cil a dolh hnuah, “Khah, tu ihsin caan nan ngah. Hitawk ihsin pahnih pahnih ttuai in nan pok ding. Zaanlam tiang caan ka lo pe,” a von ti. An zaten an khir an khawt ciamco. An tlawng fawm cu an hru thluhih pahnih ttuai teten ZTC lam pan in an feh thlutthlo hai. OPD veng an va thlen cun thawmvang a ring nasa tuk. A tlir in an tlir ut-o. ZTC cu an va thleng. Khatlam ah, “Joy to the world” ti hla a thang. Khatlam ihsin, “Aw Bethlehem tlang ka thlen hlanlo” ti hla. Leknak phunkim, ei le in zuartu pawlin mi ban vek an rak thai zuatzo. Khatlam leh ahcun laam phunphun in an laam fawn. Huuk detdet le hnok celcel in an um. Suisui le Cercer khal cu pawl zohin an vak vivo ve.\n“Hmmm…….. Hivek Santa Claus ttuan cu nuamlo tuk! Minung tampi in in zukpi nan, ka duhmi hmuah ka zukpi theilo!” tiin thanau zetin PaHngak cu a phun rero. Suisui cu ca zuam tukmi a si vekin thildang nuamnak ti vekah caan pek ciamco minung a si dahlo. A ca pakhat lawng a buaipi ringring. Tuisun ih ZTC Fundfit ahcun a mitin mi pakhat a hawl ve thlang. A hawl hmu theilo. Leknak phunkim le ei-in zuarnak tinkim ah a umlo. Ziangruangah a hawl tikhal a thei awlo. “Suisui, Sabuti kan ei pei” Cercer ih sawm vekin Sabuti cu an ei. An ei tthehin Cercer in, “Suisui, khitawk innkhaan ihsin mi an lut an suak culci. Kan va zoh ve pei,” “Aw. Feh kung uh,” tiin an va feh. An pahnih in an mit a hong kau puppi ih an zoh aw vukvi. Mawmawi le Kimte cun Santa Claus cu pom in an rak zukpi ciamco. Cercer cun, “Ka hmuh paihlo zawng tak si!” ti phahin Suisui ih kut a dirih suak dingin an ke an hei kar. Cu zawngah, “Ah!!!!” Suisui a au. Nauhak pate in a sangkio eimi a tlak terih Suisui ke parah a tla. Cumi a von kian tum zawngah a siti naal ah a tolh ih a to sutsi. “Auch!!!!!!” “Suisui!!” Santa Claus picu a ra tlanih Suisui cu a ra kai tho. Suisui le Cercer cun mangbang tukin an rak zoh. “Andrew Hngak ka si. Suisui, a na tuk maw?” tiin a von sut. Suisui cu lip neinei phahin, “Aw, Saya Hngak, a ngah ko. Na hna kha neh zetin va ttuan aw. I seherh duh hlah. Inn ah ka va cawl dingih a dam cih mai ding,” tiin a hon ti. Cercer in Suisui cu a hruai ih an feh. PaHngak cun tlang an liam tiang seherh zetin a hei zoh cuahco. Suisui ih ttongmi, “Na hna kha neh zetin ttuan aw. I seherh duh hlah,” timi cu a hna sungah khawk ruangro in a rong thang.\nNaamte hriam zuahzo thawn ‘Memu’ (unau Halkha pawlin Falam rah an timi) a zelh tuahto mi Cercer cu Mit ttheplo rori in Suisui cun a zoh ringring. A Memu cu zungpi tia in a at ih hnakphek kanhmui le cite phomhmi sungah a von phim murmo. Memu khal lang nawnlo hnakphek hlirih khat cu a kaa sungah a hon san. Suisui cu thinphang tuk au-aw in, “Cercer! Khati roriin hnakphek ei ringring hlah! Pumnat na ngah taktak ding hokhaw” a hon ti. Cercer cun ti nuahno’n a hon ttongih, “Hnakphek lawng ka ei lo pi. A sungah a thawtuk mi memu a um na theilo maw? Cumi si ka ei san tak,” “Ha!! Nang thu lo sim cu mi leh salnak na thei ringring ih aiha…. Pumnat na ngah ding ka lo phansak tuk ngaingai hokhaw,” a ti thotho. Cercer cu Suisui ih simmi cu thupi ah khal ngai cuang lo’n, a thil ei mi cu leilungtlun thil ei ttha hmuahhmuah lakih ei thawbik si awm tak khin a keu suahsoih a ei ciamco. A cil a lem duahdo hnuah awki sanglo neemlo cun, “A ngaihin ka ngaih hai lo. An umdaan hi ka mitah a tlem in an tlem thlurthlo lo rori simai,” tiin ziang thu pehpar um lo roriin a hon ttong. Suisui cun mangbang nawn in, “Zo maw na ti tak?” “Zodang hawitur um? Khawsia tei pahnih kha ma le. Khai Santa Claus kha Andrew Hngak ti an theih ruangah si kha an va pom ciamco. Shiiii……” “Hahahaaaaa……..” Suisui cu ti huakho roriin a hong hni. Cercer cun, “Ziangah maw cu ti rori ih na hnih ciamco?” “Cercer, hihihi….. Nauhak aa rori na si ko. Mawmawi in a lo hremhrim rero a si kha. Tutiang na thinheng a reh thei hrihlo maw?” tiah a von sut. Cercer cu a vong ngui ta. Mawmawi le Cercer cu rualpi ttha zet an si. An duh aw in an kom ngaih aw zet. Ei tlang in tlang it tlang hi an rak si. Asinan kandung thlakhat rei ah dawrah thil an lei tlangih an thil leimi hmuahhmuah cu Cercer ih Vaidip sungah an san thluh. Ca zoh caan a kimih kiltu zohman an neihlo lai ah Cercer cu an thil leimi a phorh thluh ih khung parah a darh thluh. Pakhat hnu pakhat a san salih rinlopin Khaini buurkhat a tong. A mang a bang tuk. Zoih ta ti a thei theilo. Curuangah Mawmawi a hei sut. “Mawmawi, ziangah kan thil leimi lakah Khaini a tel thei?” Mawmawi cu a tonak ihsin zamrangten a ra tlan ih, “Khui, zamrangten in pek aw” tiin a dil. Cercer cun zo ih leimi tile zo si hmawm ti a theiduh hmaisa ruangah a pe duhlo. Mawmawi cun “I pe aw” tiin a dil rero nan a pek duh cuanglo ruangah Cercer ih kut cu a kai ih an longaw ciamco. Culai tak fangah an Saya Kyi a ra ih Mawmawi a kut a thlah zawng le Cercer khal a kut a thlah ve ih an Khaini buur cu zial parah a tla ih a bung thluh. Cutin mipi hmaiah thawi an tuar. Cercer cun, “Phunhrek ka kai thok ihsin phunkua tiangah tlawng saya Kyi ih thawi ka tong dahlo. A tu khal keimah ka sual ti le silo. Thildang ruangah si sehla rualpi ttha hrangah ka tuar ko ding. Asinan, Khaini ruangah tlawngta khazat hmai ih thawi ka tuar cu a duhin ka duh hrimhrim lo!” tiin Mawmawi parih a thinheng nak cu a dai ter theilo. Mawmawi in thil pakhat a tuahcun a phirsit zawng hlir ih rak tuah a duh. A ngaingai ahcun Mawmawi amah khal Khaini a hmawm ve lo. Mihrang a lei sakmi a si. Cutin simfiangnak nei cuang hleilo ih a um ruangah an pahnih cu raal vekah an cang. Cercer in i ngaihlo ti thei in Mawmawi le Cercer ih thinheng zawng tuah a rak paih tuk fawn. Cercer cu a thawpi a hon suah.\n“Cercer, ziangthu maw cu ti lawmmam ih na ruah?” Suisui ih thusuhnak ruangah Cercer cu a hong fim dukdi ih, “Hehe…. Suisui, Andrew Hngak khi ziangtin na hmu? A lo duh ti ka theifiang. A lo ngaihsak daan kha. Kan dungkum ihsin a lo heerhot ringring si. Tucun nangmah khal i pheh hlah maw! ‘Saya nu’ tiin ka lo ko thlang ding. Tuikum degree a ngah ding khah!” “Cercer, ziang le ziangha na ruah ciamco! Tuizing ah nangmah rori in phunhra te lawng kan si lai thu le mah thawn a mil lomi tivek ruat ruri lo dingin na sim ii…” “Heee…… Mawmawi ngelcel a si ruangah khatin ka ti men na. Hee….” “Ghee!!!!! Khah, cu vek ruah rero ai in Math kan ttuat sawn pei” “Aw, a ttha ngai ding. Aww…. Ka memu tla a rak dum thluh nangmah ka lo biak kual nak ah” tiin Cercer cu a memu a von la sal. Cercer cu Math a ti thei tuklo ruangah Suisui thawn an tuah tlang ringring ttheu.\nZaan nazi 11:00pm lawngah PaHngak cu inn a thleng. Kut ke a kholh thluh hnuin ihnak ah a zau. A mitthlam ah Suisui ih bah lai a rong lang. A ttongmi pawl a hnathlam ah a rong thang. A thawpi a hon thawt hnu ah, “Suisui, Ka boihte, ziang na bang? Tu vek caanah na kiang naiah lo tuamhlawm tu si ka va duh em! Ka duhthusam hi ziang tikah a kim pei awww….” tiin a ruat rero. Itthat a tum rero nan a itthat theilo ruangah a Dairy ah ca a ngan. Pa Hngak cu mi tlaitluang zet a siih, mi awkam zaang zet khal a si. A virvat a ttha tukih thil tuahding an ti poh cun a tu rori tuah cih duh pawl a si. Tuikum hi a B.Th final year a si. Fala nei dahlo lawlaw a siih tucun ka cu ve thlang ti a ruah phah thawn, a nu le nau le in tu le tu “mo hual te hman kan nei thei fawnlo” an ti ringring mi khalin a hna a ti zing tuk thlang. Tucun, thinlung luahkhattu a nei ve thlang.\nZinglam rawl zawhcaan a kim in Suisui le Cercer cu kut kai aw in an feh. Biakinn pi thlang lamzin tonawknak pi an thlen in an dung ihsin thirleng in a rak lanih an hmai ah a cawl. “Aw Saya Hngak” tiin an pahnih in an hon ko thlurthloih an hni thluh. Thlatang khawsik a si tikah an ttong zawng le an kaa khu vutvo. Kerhlum hru in an tuam aw ttha nasa. Pa Hngak cun, “Suisui, ziang na bang na ke cu a naa tuk maw? Zaanteh ca nan zoh thei maw?” tiin a sut. Suisui cu Cercer a hei zoh ih Cercer in a mit a rak sinh ruapri. “Aw….. Ka ke cu zianghman a canglo. A ttha ko. Ca khal kan zoh thei phah ko. Nangmah teh na…..” “Aw, hi fehnak ding ka nei ih heh.” ti in Suisui ih ttong lai a phit ih palastic ih fun mi cu Suisui a pek. Suisui cu a mang a bang tuk ih a kut ih palastic a zoh thul, Pa Hngak a hei zoh thul. Cun, Cercer a hei zohsal. Pa Hngak cu hni siamsiam in, “Kan Tthawphat(Avogado) thar ka lo teh. Hihi…. Rak ei uh maw nan pahnih in. Ka feh ding. Sun ttha uh.” tiin a feh. Thawphat cu pumli a si ih Cercer pumhnih a pek. A tu ei theihcih ih hmin a si. Suisui cu a khawruah a har. “Ziangtin si pei Thawphat ka duh ti a theih ke aww….” tiin a ruat rero.\nX’mass cu vengtin ah hlunghlai zetin an hmang cio. Mawmawi cu an khua a tlungih Kimte khalin a thlun ve. Cercer le Suisui cu X’mass sun cekci lawng mi an pawlkom. Suisui cu tumtahnak sangpi a neih ruangah ca lawng rori a zoh. Kumthar cun tlawng an lut salih Mawmawi ih umdaan cu a danglam thlang. Nauhak te lai ihsin rak kom aw mi Cercer thawn raal si ding cu a ruat theilo. Khua ihsin a rak phurhmi Banhla pherh cu kengin Suisui kiangah a va to. “Suisui, nannih X’mass nan hmang nuam maw?” “Aw, nuam ve ko. Nannih teh? Ziangmi in sum? Nan khawrah in sum maw?” “Heee….. Sum ee. Hi” tiin Banhla Pherh le Fu ti pawl cu a pek. Cun, “Kumthar cun ziangtinkim a thar a ttul. Thinhengnak khal hlonhlo ding. Keicu zo par hmanah thincing neih ka duhlo,” tiin a hon ti. Suisui khal cun, “Si ee, thincing neih tivek a tthalo lawlaw. A tu thinheng a tu ttha lehsal kha kan Bawipa Jesuh khal ih a duhmi si. Kan pali nuam takin….” “Zo maw thincing nei?! Nan ti sanmi ka thei ko cuh! Suisui, khami Banhla pherh khal kha ei hlah. Ka duhlo.” Cercer cu a au luarlo. Suisui cun, “Ziangah maw Banhla pherh ei cu i dawn? Ka duh tukmi si ual. A la Thaw daan hman ei hnik aw” tiin a kaa ah Banhla pherh san phahin cercer cu a hei pek. Cercer cu thinheng mithmai thawn leng a va suak zik ih a ke in ca-ik pakhat a pal ngah. A von zoh ih a lengah zianghman nganmi a umlo. A von ong ih a von siar. Mawmawi ih ngaidam dilnak ca a si. Kandung lai ih Khaini kha Cercer ih naunu in Mawmawi a lei termi a rak si thu a von theihcun Cercer cu a ning a zak tuk. Ti phiarphoten Mawmawi a hon zoh ih Mawmawi cun, “Nanau in ka U thei ter hrimhrim hlah in ti ruangah si. Amai’ hrangding khal a si ve lo.” “A tawk! Keimah si ka thin rang tuk ruangah si. Mawmawi i ngai thiam aw maw” Mawmawi cu a hni ih, “Kan pali um khawm vualvo ka ngai tuk ee…” tiin a hon ti. Cutin, duhdawtaw zetin an pali cu khua an sa sal.\n“Suisui, a lo seherh zettu Santa pi khi zoh aw hi..” Mawmawi in zuk pawl a ron keng liailiai ih a hmuh rero hai. Cercer in, “Nannih pahnih hi ka lo ngaihlo tuk. kannih hmuah Santa hman kan zukpi ngahlo. Nanmah ruangah si,” a ti. “Khikhikhikhik!!” Mawmawi le Kimte cu ti khukkho’n an hong hni. Suisui le Cercer cun mit ttheplo in an zoh. Mawmawi cu a hong dingih, lip neinei in a kaa a tuah ih bungbukun in a ke a tham phah. Cun suisui ih aw thluk a hon cawngih, “Aw Saya Hngak, na hna kha neh zetin va ttuan aw. I seherh duh hlah” a hon ti. “Hahaha….hahaha….\nhiiiihiii” an zaten an hong hni vualvo. Suisui cu a ning zak tukah ziangdang ttong ding theilo in a ca a von kau ih, “camibuai a nai tuk zo. Hihi…haaa…tiih hnih men caan a si nawnlo.” a ttong ko nan, a thinlung te cun a hnih suak si a ningzak cem thawn khung parah kun in a cabu in a lu a khuh ta.\nKan Pahnih (II)\non July 29, 2012 at 3:37 pm\nOhh…siar a va manhla ve…thinlung teih duh phah cingten\nI seherh duh hlah vun ti ngerngo hi cu..na thiam tuk Mai DaiDim.\nZuam sinsin aw.\nMemu ti ka thei ih ka kam sur theh… ka mitthlam ah Falam a cuang ruang ro kan nauhak lai ka vung mang … na ngan thiam nasa\nPingback: “I Seherh Duh Hlah” (II) : chinlandtoday.info


Chin's Got Talent Hminpek Theinak Ni 10 Lawng Duh Zo - Chinland Today Media\nChin’s Got Talent Hminpek Theinak Ni 10 Lawng Duh Zo\nFebruary 1, 2017 9:34 pm·0 comments\nA hmaisabiknak hrang Chin mi pawl hrang ih thiamhleice pholangnak, Chin’s Got Talent (CGT) teltu ding hrang hmin pek theinak hrang ni 10 lawng caan a duh thlang. February 10, 2017 ni tiang ca ap theih a si.\nCGT hi Chin ramkulh hmun dangdang ihsin hmin petu mi 50 leng kai an um zo. Lairawn khalin mi ziang maw tizat in an tel ding. Ramleng Singapore khalin hmin pek an um ih Malaysia lM ih Chin mi khal teltum an um tiin thu kan dong.\nHi zuamawknak hi Lairawn le Falam, Yangon, Singapore pawlah a hmaisabik pholangnak an nei hmaisa ding. Cumi ih pahtlang theitu pawl cu Feb 17-18 ah Falam khawpi ah zuamawknak an nei sal ding. Final cu February 22 sun ah zuamawk a si ding.\nChin’s Got Talent First Audition – Lairawn hrang, Kalay-Kabaw um hrang First Audition zuamawknak cu February 11 (Saturday) zinglam sml 9:00 am – 4:00 pm tiang IPCM GS Meeting Room, Wesley Sizung kot ah a um ding. Falam le Yangon khal a rei hlanah a hmun pawl tarlang a si ding.\nAnehtu in MMK 2000000, pahnihnak in MMK1500000, pathumnak in MMK 1000000, palinak in MMK 500000 le mipi duhcobik hnenah MMK 30000 pek an si ding.\nThuhla theih bet duh hrang le pehtlai duhtu hrang;-\nNi Siang Par – 094-5391-0593, Nhgepi – 094-5751-3976,\nSaya Tuak Sang – 094-0030-5510,\nBaite – 094-0031-1668\nJesse – 092-5402-3553,\nThawng Thawng – 092-5357-789\nCung Aung – 094-2003-0136, John – 092-6369-1310\nJamie Eng – +65 9108 0950\nChin’s Got Talent Teltum Mi 100 Lenglo Kim; First Audition Ding Ni A Fiang\nSalai Pho Kyaw Santhar Chin Awnmawi Arsi Falam Puaipi Hmang Dingin USA In Lairam A Pan\nFalam Thlacam Khawmpi Hrang Bus 5 Lairawn Ihsin Manpek Tullo In Pok Ding\nTags: Falam Puaipi


Pu Trump thusimlai A Kut vei dan cu nasaten an buaipi | Falam Online Media\nPu Trump thusimlai A Kut vei dan cu nasaten an buaipi\nUS President Donald Trump ṭantu pawl in Kum 2021, January 6 ih Capitol innpi an siim thuthawn pehpar in le hmailam ih thil thleng lai ding thuthawn pehpar in tolai US President Donald Trump in January 14 ah thucahtawi simnak a nei.\nPu Trump cun Capitol innpi siim thu cu a tumtah mi thawn a pialaw bepbep thu le a ra lai dingmi tikcucaan khal ah thahrum hriamhrei hmangih cangvai thei dinhmun a si mi a dungthlun pawl cu remdai zetih um dingin forhfialnak a nei.\nA thusim lai video cu Leitlunhuap mipi in an rak thlir cio ih US rampi hrilawknak ih buaihram ṭannak muril pakhat a si mi QAnon zumnak thluntu pawl khalin an rak thlir ve.\nQAnon pawl cun Pu Trump thusim lai video minute 4:20 ciah ih a kut vei dan cu awaan suak lo biakawdan Morse Code a si an ti. Pu Trump in a dungthlun pawl cu mizaran theithiam lo dingin in pehtlaih ti`n zumnak an nei.\nIDK, but it seems to me that secret signals at the 4:20 mark are more likely a call to his dealer.\n“Trump’s hand movements at the 4.20 mark in the video represented “dash-dash-dot-dash” which is the Morse code for the letter Q.”https://t.co/ulq72E4XOK\n— Brandon Withrow (@bwithrow) January 14, 2021\n“Pu Trump account telin QAnon zumnak khaiso phorhsuaktu tamsawn cu social media ihsin hnon hlo an si. Cuiruangah a mipi pehtlaihnak a nei thei sun cu tuvek caan lawng hi a si. Curuangah mizaran theithiamlo dingin in pehtlaih a si” tiah an ruat. Cuihtlunah Pu Trump in US cozahpi cu a dodal hrih lai ih cangvaihnak hrang hmalak khuakhannak a nei hrih lai ruangah tuvekin 19th century lai ih an hman zetmi ṭongthup phunkhat (Morse code) hmangin in pehtlaih a si an ti.\nCumi thuhla cu Great Awakening timi QAnon forum pakhat ah reltlangnak an nei ih QAnon le far-right tamzet tlanlennak Telegram khal ah nasaten an rel.\nPu Trump thusimlai video minute 4:20 ciah ih a kut vei mi cu “dash-dash-dot-dash” ti a si ih Morse code in cu Q tican a si. Cumi cu Pu Trump in ruahsannak dang a um lai ti in sim theimi a si tiah zumnak an nei ih hmailam tikcucaan khalah Pu Trump ih cangvaihdan cu mitṭhep loin an thlir ringring tum a si.\nQAnon suah kum?\nQAnon cu kum 2017 ah a tuahtu bik theih a si lo mi thlazuk pawl tarih thu relkhawm theihnak 4Chan in a thok. A tuahtu cu “Q” tiah hmin a pe aw ih America mi mipakhat a si ding an zum.\nZiangvek zumnak an feh pi?\nLiberal Hollywood lemcangthiam le Democratic politician pawl cu setan biak an si ih nonal dingin nauhak thisen an in ringring tiah zumnak an nei.\nCuihtlunah Leitlunhuap nauhak zuarnak (nupa sinak hmanpi le an sa ei dingin) pawlkom lakih telve an si tiah zumnak an nei ih cupawl cun Pu Trump an phiarsawm ti`n an zum. (An zumnak cu hram mumal neilo hlir an si.)\nAn interesting read as never heard of them – BBC News – QAnon: What is it and where did it come from?https://t.co/kwniIIPUXo\n— elbiffa (@elbiffamark) July 30, 2020\n“Cuih setan biak pawl ih phiarsawmnak cu Pu Trump in a neh neknek leh ding. Cumi nehnak a co dingmi nipi hrangah Pu Trump hin atufang ah hmalaknak a nei rero tiih an ruat a si.\nZiangtin an lar thok?\nNgaihsaktlak khal ih ruahmi an si lo. Nan, Pu Trump in QAnon zumnak thluntu pawl ih cathlahmi le an zumnak an phorhsuak mi pawl cu Twitter ah a share ṭheu. Cumi cu an lar nak hrampibik a siih 2020 US rampi hrilawknak ih buainak hram muril pakhat suaktertu le Capitol Hill siim ṭum ih hmainorbiktu ah an hung cang. (October 2020 tiangah, Pu Trump hin QAnon zumnak phorhsuakmi cu Twitter ah a mal bik vei 265 lai a share sawng ih QAnon thawn pehtlaihmi Twitter Account cu voi 152 lai a tarlang. Cumi cu Twitter ihsin an hnonnak hrampi pakhat a si.)\nConspiracy theories spread onine are the backbone of the falsehoods spread by Donald Trump about his loss in the U.S. election. The real world consequences of those conspiracies have exploded. https://t.co/BwxkV6m6L5\n— The Conversation (@ConversationUK) January 9, 2021\nQAnon thuhla kimciang na siar duh le hinah hmet : QAnon cu ziang a si? Ziangtin a thok? Ziangvek zumnak an nei?\n← Mizoram ah Covid 19 vaccine an hmang thok ding + Mizoram dinhmun\nFalam ah Inn hmun thar 1000 luan phorhsuak sal tum →


Falam ah ESSI Training Tuah - Chinland Today Media\nJuly 5, 2017 10:28 am·0 comments\nStrait Memorial Foundation-SMF le FBC CSSDD ih hohatnak in Elementary Student Subsidiary Initiative-ESSI training cu YCC hall ah an tuah rero laifang a si tiah theih a si. Hih training cu tlawngta nauhak tuition kai theilo pawl hrang zirhsin dingah July 3-5 tiang training an pekmi a si.\nTraining ih an zirmi pawl cu Bible, Mirang ca le math pawl an siih Bible cu textbook ah hmang in nauhak pawl cazirh daan an zirmi a si. Training ah mipum 30 kiangkap an kai thei ih cutawk ah Kanpalet in pakhat le Mindat in pakhat tla an ra tel thei tin kan thei.\nZirhtu ah USA ihsin Strait Memorial Foundation ih Mr. Daniel le a nupi Anna an ra. Atui’ training program cu Rev. Chester U Strait ih tu le pawl in an pu hngilh lonak ah a missionary hnaṭuan cia mi pehzom ding hrang Strait Memorial Foundation- SMF ti’n an dinmi a si.\nRev. Chester U Strait cu Falam ih CCIT bible tlawng rak dintu a siih 1928 May 1 ni, Hakha khua ah Chin Hills Bible School tiah a rak din thoktu khal a si. Tuhlan kum 5 ihsin Strait Memorial Foundation cu rak din a siih Hakha Baptist Association (HBA) le Chin Baptist Association (CBA) thawn hna an rak ṭuan tlang zo. 2017 ihsin Falam khal ah ṭuan thokmi program a si tiah kan thei.#\nHakha Ih CCC Tlawnginn Thubuai


“Bungbel Nan Tum Asilen Ka Lo Kai Ding” Tin Mipi Pawl Hringhro Ṭheutu An Kap That – Meifar\n“Bungbel Nan Tum Asilen Ka Lo Kai Ding” Tin Mipi Pawl Hringhro Ṭheutu An Kap That\nAugust 5, 2021 admin Myanmar 0\nYangon, Dagon Seikkan Township, Yuzana veng lal cu zo ti theih loin an kap that. U Tin Moe cu ralkap lamtang a si ih ralkap pawlin veng lal an ṭuanter, ralkap pawlin an bawm ṭheu ruangah a ngal in a puarthau zet.\nAn vengsung mipi pawl hnenah “Bungbel nan tum asilen ka lo kai ding” tin a hringhro ṭheu. Tuisun August 5 zanlam nazi 4:00 hrawngah zo ti theih loin an inn sungah an va lutchilh ih an kap that.\nTualsung mi pakhat in “Tui zanlam ah an inn ah meithal awn vei 3 kan thei. Vengsung ah bungbel nan tum asilen ka lo kai ding tin mipi pawl hringhro ṭheutu a si. Meithal kahnak hliamhma pathum a tuar, siizung ih an tlanpih laiah lamzin ah a thi” a ti.\nCuvek thotho in South Dagon, ahmat 53 ih veng lal khal mino 3 an kap nan an kap ngah lo. August 3 zinglam nazi 11:30 hrawngah mino 3 cu bike thawn an phuraw ih veng lal inn cu an kap ciamco, asinan an rak tlansuak man ruangah hliamtuar le mithi an um lo.\nMin Aung Hlaing Hi A Lian Zet, Ralkap In “A Zuamnak, Taimaknak Le A Felnak Zarih A Hlawhsuak Mi Pawl An Si” An Ti\nHakha Khuasung Ah Damlo Pawl Hrang Alakin Soup (Sahang) A Cah Theih


Hringnun Thlalang I-IV - Chinland Today Media\nHringnun Thlalang I-IV\nFebruary 7, 2017 11:57 pm·0 comments\nZirsang ta poh an fim theh cuang lo. Zirsang lo khal fim zetzet an um. Pianpi fimnak a thupi tuk. Zirnak lawng zohnak menin tahawk a ngah lo.\nRuangpum tum ta poh an thinlungput a pi cuang lo. Ruangrai te khalah thinlungput tum zetzet an um. Ruangpum lawng zoh in ngaisan/ngainep mai a theih lo.\nSumpai nei ta poh an lian theh cuang lo, thinlung rethei an tor. Sumpai nei lo khal lian zet hmuh ding an um. Sumsaw lawng zoh in mi va dawt ding, a si lo.\nAsinan lemcannak khawvel ahcun Zirsang si, fim si lo. Ruangpum tum nain thinlungput fate zet le sumpai neinei ih thuneihnak ah nitung kan rau cu a si bik hi!!!\nHringnun Thlalang II\nKum a thar vekin Hotu/hruaitu kan hril theu. Cu pawl cun thucah ropi zet an sim theu. “Ka palhnak, tlamtlinlonak a um asile hmaisong loten i sim uh” tiin. An sim bangin an palhnak zawntete hmaisong riai loin faksel ngam bupbo sehla an duh lemlo. An hua ih a netnak ah dotu ‘ral’ vekah mi an suah linglet.\n“Kei cu ka thintawi, ka thinsia” tiih mi lakih relaw ringring pawl hi a taktak ahcun an hngal, an porhawk ruangah le an pehtlaihmi pawl zianghman ih an rel lo ruangah a si tlangpi. An tihzahmi hmai ahcun an zaidam thei zet nan…\nPawlkom pakhatkhatah hohatu (Lu-ban) hna hmuahhmuah kawhhran pakhat lole hrinhnam pakhatih kaih, ham theh hi a thatnak hnakin a thatlonak a tam!\nHringnun Thlalang III\nBommi si loin bawmtu si ka duh.\nDiltu si loin petu si ka duh.\nCawmmi si loin cawmtu si ka duh.\nTirhkah men si loin fialtu si ka duh.\nMittha men si loin midik si ka duh.\nThlawsuah dongtu men si loin a siar thiamtu si ka duh.\nDamsau zetih ziang kupkap si lo hnakin caan tawite sung nunmannei zetih hmang thiamtu si ka duh.\nKa lawngih tuantu si loin a takih tuahtu si ka duh.\nSunmang (vision) tampi neih ih pakhat hman hlensuak lo hnakin thil pakhatte tuahsuaktu si ka duh.\nVei tam tluksiat ih thawhsal cingcing hnakin vei khat hman tluksiat lo, ka duh.\nThiamnak lawng si lo, fimnak mi sumtheitu zirnak ka duh.\nHringnun Thlalang IV\nHi thu hi kan ruat dah maw? Minung hi kumkhua kan tunghmun lo ding! Asinan kan thih ding ni kan thei lo. Amahbelte dam san lawngte kan nei cio ti bang sehla…\nRin lopi’n natnak pakhatkhat lole cangsualnak (accident) pakhatkhat ruangah maw tuni ah na ‘THI’ ding tiah lo sim ta bang sehla ziangtin na um ding? Na lungkim pei maw na riahse ding? Na lungawi cu ka zum lo. Ziangahtile zohman thih duh kan um lo. Asile ziangah thih kan duh lo. Hringnun ah seherhmi, lo-hma suah ngah lo vekin theihawknak an hung lang zukzo a si lo maw…\nCuti asile Pathian ih dongtahnak sautersal in, ni khat lole thla khat lole kum khat hnuah na thih ding ni, lo thawnsaksal sehla…\nZiang bik tuahnak ah cui na caan sunglawi zet cu na hmang ding?\nCuvek caan ah mizaran kan si ahcun kan to men ding ka zum lo, zuri sabah men khalin kan um siang ka zum lo. Second tin, minute tin le nazi tin hin umzia a nei ding ih caan pamhmai kan khawhral siang hrimhrim lo ding…\nUnau! na nunnak kha caan rei loteih ce.\n–Thuan Bil Fahniang\nDuhthu Samah Sam Luat Ti A Um Lo


Nimthlakau Interview- Salai David Nun Tho - Chinland Today Media\nNimthlakau Interview- Salai David Nun Tho\nSalai David Nun Tho Thutawi\nHmin pum : David Nun Tho\nKawh duat : David, Tho Tho, Thote, Ko Gyi\nSuah ni :19/10/1986\nSuahnak Hmun : Tahan, Taungphila, Kalay Township\nNu le Pa : Pa Hmun Lian le Nu Zong Nuam\nUnau zat : David Nun Tho, Christopher Lal Biak Lian (Malaysia), Rebecca Tluang Hlei Mawi (Taungphila)\nUmnak : Indianapolis, USA\nQualification : Chemistry (2) years, Kalay University, Pastry Chef (Confectionary & Bakery), Adang zirpeh vivo lai ding\nRawlhmeh duhbik : Chin Foods, Olio Pasta\nHobby : Thilthar Ruat le Tuah, Sumdawng, Miharsa Bawm, Casiar, Bawhlung sit/zoh, Spatacraw lek, Movie zoh le Hlasak\nFavorite songs : Gospel Songs\nThuken : Jerimiah 29:11 sungta Pathian in ka hrang/na hrangah thil tha lo khua a khang dah lo , Not to give up\nHnatuan : Refugee Base Community Organization ah Diplomatic coordinator\nLeitlun damsan : Mi dang hrang ih nung.\nCT: Ziangtik kumah Malaysia na rak thleng? Ziang ruangah na rak thleng?\nPathian khuakhannak ruangah 2003 kum ah Malaysia ka thleng. Leitlun harsatnak a phunphun ruangah cu si ta mai ih asinan keicun Pathian in ka hrangah thilmaksak i hmuhduh ruangah i thlengter tiah ka ruat aw.\nCT: Na bulpak in Malaysia ih harsa na ti bik mi ziang a si?\nKa thlen pek ahcun harsatnak kan tong hnuaihni nan kum rei um zo hnu ahcun a nuam sal ko. Malaysia ihsin US feh pawl khal Malay lam an ngai nasa theu ih Malay um hi nuam an ti cio si ko ding ka ti..Hehehehehe…… bulpak ih harsatnak bik cu ka status/ID (dinhmun/ram mi silonak) hi si bik ko.\nCT: Leitlun ih na saya/ma tha bik in sim thei pei maw?\nSim thei tuk ee, I hringtu ka nu hi si bik ko. Kan sentet lai ihsin ka nu in hitin thu i cah theu “Ka lo hring rengreng ihsin mi menmen ding ah ka lo hring lo. Mi hmuahmuah ih rinsan mi hruaitu tha, tlangpar ih a vang mi meiin bangtuk in midang hrangah na tleu ding ih mi harsa pawl na bawm hgai ding, Leitlun ah mi hlawhtlingzet mi na si ding” tiah nun i sim theu. Mi menmen na si lo timi tongfang in ka nun i luatkhat bik.\nCT: Thudang vun kaat duak sehla tubaite ah Sunlawihnak Rocapi na dawng ti?\nAw a si ngai ual! Avei(7) nak Chin Kumthar Puai niah mipi 1,000 lenglo hmaiah ka tlinglo tlaklo hman ning la Pathain um pi nak thawn Malaysia um Chin mi hrang ahleice in Falam mipi hrangih kumhnih sung tuansuak mi le hlawhtlin mi parah mipi ai-awh in sunlawihnak rocapi ka dawng.\nCT: Malaysia ah Chin mi beunak hawl (Refugee) thawngziat hrawng nan um?\nCommunity Base Organization (FRO, CRC, ACR) te thawn data kan lak nak ahcun mipum 50000-60000 hrawn um ding ih zum a si. Cumi lak ah Chin-Falam mi 5000-10000 karlak kan um ve.\nCT: Malaysia Chin mi pawl ih an tlaksam bikmi ziang asi ti’n na hmu?\nHmm!!!Chin mi pawl ih tlaksam bikmi vun ti cun view point phun tampi a um ding ih ka thlir ve daan cu mah le hnam ah aatcilh kan tamtuk mi le mah le tongciar (ttul lo khal le din thar) hi asibik in ka thei. Himi tete in hmuh theih lo mi kan thinlung in thenthek tin ka hmu. Vun bet sehla Chin mi umnak tinkim ah himi old idea le feh daan in, in ciahneh tuk lai in ka thei. Chin mino pawl cun sunzawm in thlun kan tum lo pei tiah ka ti theu.\nCT: Malaysia ah Laimi Kawhhran/ Fellowship pa ziat a um? Nan lungrual khawm maw? Thlarau lamah nan hlim tawkin na hmu maw?\nHi mi thusuhnak cu ka let hlan ihsin kan mithlam ah a cuang thei ka zum. Ziangahtile Chin mi Bible tlawngsuak kan tamtuk tikah thlennak hmun tinkimah kawhhran umcia mi pehzomtum lo in khawmnak inn malte lole mipum malte va si khale kan va din ta hngehnge theu. Malaysia khal cu bangtuk thotho in Chin mi fellowship zaten (25) lenglo a um in ka thei ih cuhnak khal a tam men thei. Tong ah kan lungrual lo hmanah Pathian biaknak ahcun kan pumkhat thei in ka thei.Thlarau lam khalah Malaysia ih ra mi Evangelist pawl ka sut theu ih Kawlram hnak in Malaysia um pawl in Pathian thu duh thu theih a si theu. Malaysia a thatnak cu Kawlram vek in Denomination um loin hmunkhat (fellowship) ah kan lung a rual thei.\nCT: Malaysia Kawhhran/Fellowship pawl ih tlaksammi ziang asi tin lo sut ning la ziang tin in sang ding?\nSim thiam a har nasa, atlun ih ka simzo vek in thlir daan tampi a um. Ka hmuh daan i sut ruangah Youth pawl hrang Space a mal tuk deuh in ka thei. Asancu Malay um Chin mi 100 ah 80% tluk hi Youth pawl lawnglawng an si ih independent tak in fellowship sungah an cangvai thei hi ka saduhthah a si.\nCT: Pawlkom zawngin ziangzat hrawng Chinmi pawlkom a um? Pawlkom le committee pawlih cang vaihdaan ah nan hlawhtlinnak le hlawhtlinlonak ih na hmuh mi?\nPawlkom vun ti cun Refugee lam pang in sut ti ka zum, Falam Refugee Organization, Chin Refugee Committee, Alliance Chin Refugee le Zomi Association Malaysia tiah pawlkom tum -4 a um. Pawlkom zaten UNHCR, NGOs le adangdang beunak hawltu pawl ih ttul mi pawl tawlrelsak rero asiih a tamsawn cu Pathian zarah a hlawhtling. Chin issues ah a cang le malte hmuh daan le pom daan a kalh aw caan vek cu a um phah theu, cu lo dang cu Malaysia lo bak hitivek Chin mi pawl lungrualnak a um pei maw tiah ka ruat. Ziangahtile kan tongaw ringring ih information share nak khal kan nei tik ahle UNHCR kuttang ah mah le miphun hrang ciar tuan kan si tikah buainak ciamco cu a um nawn lo tluk si ko.\nCT: Malaysia Chin mi pawl lungrual tulnakah ah nan lungrual khawm thei in na hmu maw?\nAtlun ih ka sim zo bang in Chin issue (biaknak, beunak hawl) thu le hla pawl ahcun kan lungrual nasa so khaw.\nCT: Chin Mino pawl hrang ih na saduhthah in sim thei pei maw?\nHumm!! Atam khop mai! Thil rengreng hi a that lam ih thlir thiamtu kan si ding ka beisei. Negative perspective kan nei tam asile ziangkim kan tuannak ah tihnak, beidon awlnak le hlawhtling lo nak a rah suahter. Cule Vision nei ih to men siloin kan neih mi Vision ah feh in atak ih tuansuaktu kan si ding a thu pi tiah ka ruat.\nCT: Cun, Calai lam pawl tla lo sut sehla? Malaysia ih Thuthang Kawhhran le Fellowship le Pawlkom zawngih suahmi pawlih tangkai zia le hmual a neih zia pawl in ruah aw?\nI sutfuh nasa, hmanten keimah khal cuih kawhran le fellowship pawl ih suahmi thuthang pawl ruangah Chin cangan le siar ka thiamnak a si. Kum zabi/zabu 21 sanah media in mi thinlung a luahkhattuk lawnlam. Curuangah a tangkai zet ih pawlkomnak le thu hla simthannak le theih awton awlnak bik innpi pakhat a si. Cule media in kan Chin mipi pawl lamzin dikah kan hruai suak thei ding timi zumnak ka nei.\nCT: Calai le thuthangca pawl nan suah daanah na lungkim maw? Tlaksam mi le hmasawnnak pawl?\nChin ca ih suah mi thuthangca tawkfang lei le siar ding a um nan casiartu duhhnak in kan mal deuh laiih poi deuh. Mino pawl lawnglawng hohan deuh in suahmi thuthang ca a tam ruangah thanso lam a pan vivo in ka hmu.\nCT: Permit nei ih Malaysia thleng le Permit nei lo ih thleng pawl tuar mi harsatnak pawl?\nAla!!!! Permit neicu cabu an neih ruangah kaih le khih tih ttul loin huaisen zet in an suak vak thei,asinan an thlahlawh deuh ngaingai. Athen hrek khat cu Agent pawl in Kawlram um laiah sunmang makzetzet an sim theu ih an thleng ngaingai tiklen a dangpi si sal ih harsa ton mi khal an tamzet. Curuangah cabu ihsin suahsan an tamzet. Permit nei lo ta nana cu angki dum nawn hmuh veten dawp le tlan ding man ringring asi ko. Asancu palik pawl in ankor rawng hi dum-dup nawn asiih mi an kaih le thawng ih thlak hnak in sumsaw dil lole neih mi laksak an hmang theu. Ramleng thlengcia Malay um dah pawl cu kan hnak khal in an thei sawn men ding. Mihrek cun palik pawl hitivek nawhthuh ei an thiamnak khal hi Kawlram mi pawl in zirhmi asi tiah hnisuah capoh thungai an rel theu.\nCT: UNHCR in beunak hawlpawl a zohdaan ah na bulpak ih na hmuhdaan ah na lungkimnak le kimlonak pawl?\nUNHCR zung in beunak hawlpawl in zohdaan ahcun sawisel ding ciamco ka hmu tuk lemlo, asancu kum-2002 ihsin 2010 karlak ih Chin mi beunak hawl pawl kan nuntu khawsak daan kan dinhmun le atu kum-2011 dinhmun vun zohsal ahcun tampi zalennak a um ticu el theih asilo. UNHCR le acozah tuanvo nei pawl thurel tlangnak le tuan khawmnak an nei leuhleuh zarah Malaysia in UN-1951 ah sign tthut mi ram asilo nan that lam a pan vivo in ka thei. Mihrekkhat in lungkimlonak a phunphun an nei men thei, asinan tuanvo neitu pakhat dinhmun in vei tampi cu UNHCR tuanvo neitu lam sisawn loin kan Chin mi pawl ih timtuahnak nei lo le sambauhnak ruangah buainak kan tong mi a si sawn tiah ka hmu.\nCT: Malaysia ih laimi hruaitupawl na hmuhdaan ah an mawhphurh an hlen tin na hmu hai maw?\nHmm… ka hmu daan lawng ka rel ding ih Chin mi hruaitu pawl social lam pang ahcun ka neh aw nasa in ka thei ih, amah lawngte Chin mi Zuri tampi ka hmu tikah community upa pawl tlunah a tthumaw maw lole biaknak lam hruaitu pawl hnenah so a tthum ding tin ka ruat theu. Curuangah a kaphnih hruaitu pawl in himi Chin mi zuri sabah thu ahcun kan tlasam veve in ka hmu.\nCT: Nangmah thulam losut sehla…Malaysia ah ziangmi na tuah bik?\nAw! Mi bangran vek in pumcawmnak hawl in kum tawkfang Bakery lam ah hna ka tuan hnuah, Pathian khuakhang le lairelnak ruangah kan Chin-Falam Refugee Organization ah diplomatic coordinator dinhmun in kum-2 lenglo ka miphunpi pawl ka rian.\nCT: Ram nuam pan in na zam tum tivek kan rak thei.\nPathian in damcahnak i pe ding ih ramnuam ti siloin ramthumnak lam sawn ah ka feh ding ti seh la….hehehehe… USA hi Chin mi pawl in vanram tluk ah ka ruat lole ramleng um hi mi neinung tuktuk ding le nun nuam emem ding tiah ahleice in Kawlram lam ihsin kan ruat theu mi cu a rak si lo thu ramleng thlengcia pawl in an thei nasa ding ka zum…Pathian tel lo cun ziangvek ram nuam le ramtha kan va thlen hmanah tican ziaza nei zik hran lo, curuangah Kawlram lam um u le nau pawl ramleng thleng nan innsang,suahpi le sungkhat pawl in Pathian nung an phatsa/ thei lo in an um lo ding in nasaten thlacam sak uh tiah forhfialnak nei phah ka duh.\nCT: Na fehsuak hlan ah Malaysia Chinmipi hrang na taanta duhmi ziang a si?\nPathian ttihzah in hruaitu pawl ih hruainak tangah vuihram lo ten hlun hnianghno le pumpe ih hnatuan pawl thapek le sawmdawl thiam in zohman mah le hnam ah buai loin Chin mi sinak ah pumkhat vivo dingah thucah taanta ka duh. Cule hnam te nau ah buaipi lo ding, Chin mi ah lungrual ten kekar vivo ding hi a si.\nCT: Thudang daih lo sut sehla…zaanah lo phone thuptu fala lolen sms text lo kuat thuptu fala na nei maw?\nHehehehe!!! Ziangtin ka lo sim ding aw!!!!! Um thul….hmmm…cule um lo thul…. Pathian in ka hrang le ka miphun hrangah thahhnem santlai mi hnakruh tha te i pe ding ka hngak rero lai.\nCT: Chinland Today tuanvoneitu na si vekin CT hrang sunmang na neihmi in ruah aw?\nCT hrang ah sunmang kan neih mi tampi lak sung ihsin BBC, CNN le adangdang larsang zetzet mi web pawl vek si vivo thei ding ka beisei. English version thawn khal post thei vivo sehla. Cule ramsung Kalay-Kabaw le Chin State lam ih thuthar human rights thawn a pehparmi thu pawl khal post thei vivo in hardamnak lam le perspective/article tivek lam pang khal nei tam vivo thei sehla duh a um. Live in zoh thei dingmi interview lole broadcast news vek nei thei sehla ti khal saduh ka thah. Media in kan Chin mipi pawl lamzin dikah kan hruai suak thei ding timi zumnak ka nei.\nCT: Cangan thei zet pakhat ihsin cabu suah na tum maw?\nCangan thiam ciamco ka silonan Chin mi hrang atha, milaw dingmi ca pawl cu letling vivo in suah thei sehla cu ka duhzet. Sinan, cangan le cabu suah tihi thil awl sam asiloih tampi zir ding ka nei. Atu khal ah thiam lo cing te in Pathian Ton Na Man Zo Maw? timi mirang version ihsin Chin version ah ka letling ih Malaysia ahcun mipi hnenah mission hrang tumtahnak thawn man nei lo in zemdarh a si. Kawlram ahleice in Kalay-Tahan lam khal ah siar theih in a um leh ko ding.\nCT: Malaysia Chin mi tlun ih na hmuhdaan in hlawm thei pei maw?\nMalaysia um Chin mi tamsawn ka sual lo asilen 98% cun UNHCR ah beunak hawl in ramthumnak feh ding in nun khawsaktu kan tam. Kawlram khal ah harsa,Malay khalah harsa ih ramthumnak khalah harsa thotho. Ruahnak le hmuh daan tampi a um mi lak sung ihsin pakhat ih ka hmuh mi cu kutthiam (skill) zianghman tthitha nei lo, fimthiam zirnak nei lo le vision&goal nei lo in kan um ruangah a si tin ka hmu. Malay um innsang 100 pawl kha thaisun ah ziangso na suang ding tin vun suh banghnik sehla innsang 10% in thusuh mi let theitu a um le cu lungawi um tuk lam ding tin ka ti theu. Zianghman timlam nak nei lo in kan nung tikah hnamdang le miphun dang vek mi neinung si ding a harzet ih mumal nei lo in kan tikcu caan a cem theu. Kan thinlung khua ruahnak khal ah hnatuan neitu lam si tum loin mi ih hlawhfa si ding tawk in kan di a riam theu hi poi ka ti zet. Chin ram thanso ding kan duh ahcun mi fimthiam tampi kan tul rualrual in neinung tampi (business man le owner) khal kan ttul fawn.\nCT: A lo pehtlaih duhtu pawl hrang pehtlaih thei daan ding mipi hnenah na pe thei pei maw?\nPe thei tuk male, davidnuntho@gmail.com ahle David Nun Tho tin facebook ah in hawl thei ih phone thawn pehtlaih duhtu kan um pang asilen +3178590162, 3175507816 (Indiana polis,USA) ah pehtlaih thei a si ding.\nCT: Thusuhmi pawl famkimzet in sangsak mi parah lungawinak simcawk lo kan nei.\nAw!!! Keikhal Pathian in damnak i pe ih thusutmi pawl letsal theinak caantha ka ngah ruangah ka lungawi ih a siartu zaten tlunah Pathian hnen ihsin ra mi hnagam daihnak leng hram seh tiah thalza ka cam fawn a si.


Australia In Ralkap Kuat Bet Ding - Chinland Today Media\nApril 30, 2009 1:51 am·0 comments\nAustralia cun NATO ram pawlin Afghanistan ih ralkap an kuat betlo a si ah cun Ralkap kuatbet a tum nawnlo thu a rak simzo nan, Afghanistan ih buainak a suah ringring thotho ruangah US President Barack Obama ih ngen nak vekin a ralkap 450 a kuatbet sal dingthu Prime Minister Kevin Rudd cun a sim.\nAfghanistan ah hin Australia ralkap 1,100 an um laiih tui 450 a kuatbet dingmi sungih ralkap 100 cun Oruzghan Province ih Afghanistan ralkap pawl Training an pe dingih ralkap 120 cun tui Afghanistan rampi hril awknak ih humhim nak Security hna an tuan ding.a dang a tanglai mi pawlcun Afghanistan ram humhim nakih ralkap dang pawl an kom ding a si. Kum 2001 ihsin Australia hin Afghanistan ah hin Ralkap a rak kuat zo ih ralkap 10 an thizo.\nSwine Flu Nat Nak In Ram Dang Thleng Vivo\nSwine Flu natnak cun leitlun ram dangdang khal a tibuai vivo laiih Mexico khawpi ah cun Cinema, rawl dawr, Zu dawr leh mipi vangtlang punkhawm nak hmun pawlcu kharter thluh an si. Minung Million 20 hrawng umnak Mexico khawpi ih Deputy Mayor, Jose Angel Avila cun himi dan tuahmi thlun duhlo ih dawr leh mipi vangtlang punkhawm nak ong thotho tu pawlcu dan vekin hrem an si ding a ti.\nHi Swine Flu natnak ruangih Mexico ramin sumdawn nakleh thil dang ih a sun zat cu dollar Million 57 a kim dingih ruah a si.Hi natnak ruangih minung thizat cu 159 an kimzo ih midang 2,498 in himi natnak hi an ngah ih cumi sungah minung 1,311 cu sii zungah ret an si. UN hnuaiih Food and Agriculture Arganisation cun himi natnak hi Mexico ramih Vok vulh nakih si suakmi a si leh silo an zoh fianglai ih, France leh Germany cun Mexico ih tlawngluh dinghi an kham thluhzo asi. Asia leh Latin America ram hrekkhat pawl khalin himi natnak khamnak dingah an ram Airport pawlcu thazet in an cek rero asi.\nChina, Russia leh Ukraine pawlcun an ramih Voksa lakluh an kham zo ih, US leh Brasil ih voksa zuartu pawlcun Swine Flu timi hmin thleng zamrang lo asi ah cun an sumdawn nakin a tuarzet ding thu an sim.Hi natnak hi Brasil, Guatemala, Peru, Australia, South Korea, UK, Spain, Israel, New zealand, Canada, US, Mexico leh European Union ram 7 pawlah a thlengzo tiah WHO thu puangtu Dr, Keiji Fukuda cun a sim.\nTurkey Bomb Puak\nMizan ah Turkey ram nisuah naklam Kurdis pawlih umnak Diyarbakir leh Bingol kiangah Bomb a puakih ralkap 9 an thi.Hi Bomb puakhi ralkap pawl Duty dingih an fehnak lamzin ah kammi asiih Mawtaw in a palpuak asi. Turkey Cozah thu puangtu cun hi Bomb kamtu cu Kurdish tapung pawl an si tengteng dingih a zumthu a sim. Turkey Cozah hin tui thla sungah Kurdish Workers Party minung 51 a kaizo ih , kum 1984 ihsin Kurdish Worker Party pawlhin mahte rorel theinak neih tumin Turkey Cozah hi an do ih Kurdish tapung pawlhi Iraq ram sungah um hmun khuar in an umih, Nikum kumcem zawng khalah Turkey ralkap pawlin Vanzam thawn Bomb an thlak ciamco zo asi.\nLTTE hotupa V Prabhakaran cu nungdam ih kaihsuak thei dingleh kaihsuak theilo ding thu an zumdan leh ngaihdan tamzet a umih,a mah thei fiangzet tu pawlcun nungdam ih kaihsuah thei an zumlo thu an sim. Sri Lanka National Intergration and Reconciliation Minister, Colonel Karunnah cun LTTE hotu Prabhakaram cu nungdam in kaihsuah thei a zumlo thu a sim ih nungdam ih kaih ding hnakcun Cyanide hmangih a thah awk mai sawn a zumthu a sim.\nHimi laiah India Cozah cun Sri lanka Cozah cu LTTE hotupa Prabhakaran cu nungdam ih kaisuak tengteng dingin a ngen ih an kaih ngah hnu ih a thu Sri Lanka Cozah in an relsak hnu ah India ramih kuat dingin an dil ih India Cozah hin Prabhakaran hi Thubuai ritzet awrhter ding an neiih kum 1991 ih India Prime Minister, Rajiv Gandhi that tertu a si ruangah India Cozah in a thu relsak ve a duh ruangah India ih kuat dingih a dil nak asi.\nHimi laiah Mizan ah Meithal kahpuak sianlo nakhmun Mullaitivu tipi kapih um Sri Lanka ralkap pawlcu LTTE pawlin kah tum in lawng 6 thawn an feh ih Sri Lanka ralkap pawlin an rak hmu ih tipi kap ihsi in tipi par ih lawngcu Rocket Louncher leh meithal Machine Gun thawn an rakkap ciamco ih an lawng 6 kahsiat sak thluh in lawng sungih LTTE minung 25 khal an kapthat a si.\nSri Lanka Cozah cun an ram tlawntum tu Swedan Foreign Minister, Carl Bildt cu a visa an hnawlsak ih an ram luhter an sianglo ih France leh Britian Foreign Minister, Bernard Kouchner, leh David Miliband lawng an ramih luhter an siang. Himi ruangah Swedan Cozah cu Sri Lanka Cozah parah a thin a heng zetih Sri Lanka ramih Palai an retmi khal an kokir sal. France leh Britian ram ai awhtu pawlhin Colombo khawpi an Sri Lanka ram hotu bawi pawl an kawm dingih cumi hnuah himi do awknak ruangih mipi harsat nak tuartu pawl ih umnak hmun pawl an zohsal ding a si, tu ah hin civil minung 55,000 lenglo cu umnak ding leh ei leh in ding ti rawl neilo in harsa zetin an um lai asi.\nPakistan Ralkap In Buner Ram Lakir Sal Zo\nTaliban tapung pawlin ram kau an nawr tum vivo nak hmun Buner District ih an khawpi Dagar cu Pakistan ralkap pawlin Raldo nak Helicopter thawn lutin an lakir sal zo. Pakistan ralkap pawlhi Taliban pawlin an rakkap ve maw ti leh minung ziangzat an thi ticu an simlo. Himi hmunhi Pakistan Khawpi Islamabad ihsin Km 100 lawngih hla si. Relzo vekin Pakistan leh Taliban pawlcun an ram sungih rualrem awknak a um thei nak dingah Malakand Division sungih Buner, Swat Valley, leh Lower Dir District, ah Muslim dan Shari Law hmang thei dingin remti tlangnak thutiam an rak tuahzo ih, Asinan Taliban pawlin an ralthuam an ret sal duh cuang silo ih cu ruangah Pakistan Cozah cun a kahsal nak asi.\nHimi thu ah Taliban pawlcun Pakistan cu thutiam kammi pahbal saltu ah a puh ih Pakistan khalin Taliban pawlcu thutiam kam awkmi pahbal tu ah a puhve ih, an puh tawn aw rero asi. Pakistan ralkap leh Taliban pawl Lower Dir kiangih an kah awknak cu mizansun ah an bangih Taliban pawl minung 75 an thiih Pakistan ralkap 10 an thi tiah ralkap thu puangtu Major General, Athar Abbas cun a sim.\nTik cu man nei zetin hmangtum hram aw.\nEU In Burma Cozah Hrem Bet Tum\nAl-Qaida Pawl Neh Dingin Obama In Timtuah